Wanita rentung, suami melecur kebakaran rumah
Oleh IVAN AMIRUL

23 April 2023, 12:28 pm
KUALA PENYU – Seorang wanita rentung ekoran terperangkap dirumahnya dalam kebakaran di Kampung Gerowot pagi tadi.
Dalam kejadian kira-kira pukul 6.50 pagi itu, Ninik Yanuwati, 48, ditemui rentung di ruang tamu tingkat dua rumah berkenaan.
Suami mangsa, Jumin Ansiu, 52, melecur atas lengan kiri dan kanan serta bahu, belakang badan selepas nekad meredah api marak demi menyelamatkan isterinya yang terperangkap.
Dua anak pasangan berkenaan iaitu Ellisa Easwerina Christy Jumin, 13, dan Marathon Wilson Abed Nego Jumin, 9, serta ibu kepada Jumin Sinap Suram, 78, selamat.
Ketua Balai Bomba dan Penyelamat (BBP) Kuala Penyu, Awang Mohd Sabree berkata, pihaknya menerima panggilan kecemasan berhubung kejadian itu pada pukul 6.57 pagi.
Keadaan rumah mangsa yang terbakar di Kampung Gerowot, pagi tadi.
“Seramai 14 pegawai dan anggota bersama jentera digerakkan ke tempat kejadian. Kebakaran membabitkan sebuah rumah jenis separuh kekal dua tingkat terbakar 80 peratus.

“Turut terbakar sebuah kereta jenis Proton Iswara. Sebaik api berjaya dipadamkan, terdapat seorang mangsa wanita ditemui rentung di ruang tamu tingkat dua dan seorang lagi mangsa lelaki iaitu suami mangsa melecur,” katanya ketika dihubungi hari ini.
Menurutnya, mangsa dipercayai terperangkap dan cuba diselamatkan oleh suaminya, namun gagal sebelum isterinya ditemui rentung manakala Jumin melecur.
“Mangsa rentung diserahkan kepada pihak polis untuk tindakan lanjut. Punca kebakaran serta anggaran nilai kerugian masih dalam siasatan. Operasi pemadaman ditamatkan pada pukul 10.10 pagi,” katanya. – KOSMO! ONLINE


Polis temui 21 mayat ahli kumpulan kultus diarah berlapar hingga mati
Oleh KOSMO!

23 April 2023, 2:00 pm
MALINDI, KENYA – Polis Kenya menemui 21 mayat selepas menggali sebuah kawasan di hutan berdekatan bandar Malindi, ketika siasatan dilakukan ke atas satu kumpulan kultus yang diarah berlapar sehingga mati, lapor Badan Penyiaran Britain (BBC) semalam.
Mayat kanak-kanak adalah antara yang ditemui dan polis berkata, ia menjangkakan menemui lebih banyak mayat.
‘Kubur’ cetek tersebut terletak di hutan Shakahola, di mana 15 ahli kumpulan Good News International Church diselamatkan minggu lepas.
Paderi Paul Mackenzie Nthenge, yang menjadi ketua kumpulan kultus tersebut kini ditahan dan sedang menanti perbicaraan di mahkamah.
Dia bagaimanapun menafikan terlibat dalam aktiviti tersebut dan tidak dibenarkan diikat jamin. Mackenzie menegaskan bahawa gereja kendaliannya telah ditutup pada 2019.
Menurut laporan, Mackenzie telah mengarahkan para pengikutnya agar tidak makan atau minum bagi membolehkan mereka bertemu dengan Tuhan.

Akhbar The Standard melaporkan pakar patologi akan mengambil sampel asid deoksiribonukleik (DNA) dan menjalankan beberapa ujian bagi menentukan sama ada mangsa-mangsa mati akibat kebuluran.
Polis menahan Mackenzie pada 15 April lalu selepas menemui mayat empat individu disyaki berlapar sehingga mati. – Agensi


Rita Rudaini tetap ‘vouge’ sarung baju raya 11 tahun lepas
Oleh MOHAMMAD SHAHEMY AZMI

23 April 2023, 1:38 pm
PETALING JAYA – Bergelar selebriti popular tidak semestinya perlu berbelanja besar untuk menyediakan pakaian baharu semasa meraikan Aidilfitri.
Pelakon Rita Rudaini misalnya tidak kisah apabila menyarung baju raya yang telah dibeli sejak 2012 untuk meraikan lebaran bersama dua orang anaknya.
Menerusi hantaran yang dimuat naik dalam Instagram miliknya, Rita, 47, masih kelihatan anggun menggayakan sepasang baju kurung hitam dengan potongan moden yang didakwanya sudah berusia 11 tahun.
“Selamat hari raya. Anak-anak saya siapkan tiga pasang baju baharu. Tapi saya baju dari tahun 2012 sahaja,” tulisnya.
Dalam hantaran itu juga, Rita kelihatan sangat gembira sambil diapit dengan dua orang anaknya, Airit Rayyan Rizqin, 13, dan Airit Qaqa Arjuna, 11, yang masing-masing mengenakan persalinan baju Melayu berwarna merah jambu.
Berdasarkan beberapa foto hari raya yang diraikan bersama keluarganya, berkemungkinan pelakon itu meraikan lebaran di kampung halamannya di Kangar, Perlis.

Meninjau dalam ruangan komen, ramai pengikutnya memuji sikap Rita apabila tidak membazir dan meraikan lebaran secara sederhana dan seadanya.
“Bagus Rita tak malu mengaku pakai baju tahun 2012. Macam inilah emak-emak, yang penting anak-anak gembira,” kata seorang pengikutnya.
“Suka tengok Rita, masih kelihatan cantik..Tak kisahlah baju tahun 2012 sekali pun,” ujar seorang lagi peminatnya.
“Dah jadi mak, baju baharu bukan lagi keutamaan. Yang penting anak-anak,” komen seorang pengguna Instagram.
Untuk rekod, Rita pernah mendirikan rumah tangga dengan pemain bola sepak, Aidil Zafuan Abdul Radzak pada tahun 2008.
Hasil perkongsian hidup, mereka dikurniakan dua orang cahaya mata lelaki iaitu Airit Rayyan Rizqin dan Airit Qaqa Arjuna.
Bagaimanapun pasangan itu bercerai pada September 2013. – KOSMO! ONLINE


Lelaki maut terjatuh tingkat lima hotel
Oleh IVAN AMIRUL

23 April 2023, 12:43 pm
KOTA KINABALU – Seorang lelaki maut selepas terjatuh dari tingkat lima sebuah bangunan hotel di Tanjung Aru petang semalam.
Dalam kejadian sekitar pukul 6.10 petang itu, mangsa berusia 36 tahun berkenaan dipercayai terjatuh sehingga ke beranda tingkat satu bangunan terbabit.
Jurucakap Pusat Gerakan Operasi Jabatan Bomba dan Penyelamat Malaysia (JBPM) Sabah berkata, pihaknya menerima panggilan berhubung kejadian itu pada pukul 6.15 petang.
“Sepasukan anggota bomba bersama jentera dan Unit Bantuan Perkhidmatan Kecemasan (EMRS) Balai Bomba dan Penyelamat (BBP) Kota Kinabalu digerakkan ke tempat kejadian.
“Sebaik tiba di lokasi, anggota bertugas mendapat terdapat seorang mangsa dipercayai terjatuh dari tingkat lima ke beranda tingkat satu bangunan.
“Pasukan bomba menjalankan operasi membawa turun mangsa ke bawah,” katanya dalam kenyataan media.

Menurutnya, mangsa disahkan meninggal dunia di tempat kejadian oleh Kementerian Kesihatan  (KKM).
“Mayat mangsa diserahkan kepada pihak polis untuk tindakan selanjutnya sebelum operasi ditamatkan pada pukul 6.42 petang,” katanya. – KOSMO! ONLINE


Tugas wajib lelaki, beli ais setiap kali raya
Oleh KOSMO!

23 April 2023, 2:59 pm
PETALING JAYA – Bermula dari kanak-kanak hingga zaman bujang dan sudah berkahwin, bagai sudah menjadi tradisi apabila tugas wajib orang lelaki sewaktu Hari Raya Aidilfitri ialah membeli ais di kedai untuk minuman tetamu di rumah.
Menerusi perkongsian di media sosial, pengguna dalam kalangan lelaki bercerita tidak dapat lari daripada tugasan tersebut, biarpun telah memakai pakaian raya baju Melayu lengkap bersamping songket.
Berdasarkan video di TikTok, ada yang berkongsi membawa bungkusan ais menaiki motosikal, beratur panjang di luar kedai ais, malah ada yang mencari ais di kedai jauh dari rumah berikutan premis berdekatan kehabisan stok.
“Kebahagiaan lelaki pagi raya adalah beli ais,” kata Zakikilala memuat naik video di TikTok berpakaian hari raya sambil membawa ais menaiki motosikal.
“Baik jujur, siapa yang dah kena suruh pergi beli ais,” kata Iqmal berkongsi video mencari ais di sebuah kedai runcit.
“Macam biasa tugas membeli air batu atau ais. Susah nak dapat ais ni sampai KLCC aku cari air batu. Tak apa, janji dah selesai,” kata Faith Husaini menunjukkan video berada berdekatan KLCC.

“Ingat aku tak ada hati perasaan. Aku bersiap cantik-cantik, ‘hampa’ suruh aku beli ais,” seloroh HKM. – KOSMO! ONLINE


Aliran trafik sesak, perlahan di beberapa lebuh raya utama
Oleh KOSMO!

23 April 2023, 3:19 pm
PETALING JAYA – Beberapa lebuh raya utama di seluruh negara kelihatan sesak dan perlahan ekoran hujan lebat dan penambahan kenderaan.
Menerusi hantaran di Facebook Lembaga Lebuhraya Malaysia (LLM) di Lebuh Raya Utara Selatan @ E1, trafik perlahan dari arah utara di Sungai Buloh ke Bukit Beruntung dan Slim River ke Sungkai.
“Sama juga di Kawasan Rehat dan Rawat (R&R) Tapah ke Gua Tempurung, Ipoh (U) ke R&R Sungai Perak, Bandar Baharu ke Bukit Tambun dan Permatang Pauh ke Bertam.
“Trafik turut perlahan di Layby Tikam Batu ke Sg. Petani (U) dan Gurun ke Pendang manakala arah Selatan pula adalah di Kepala Batas ke Alor Setar (U).
“Situasi sama turut dilaporkan di Alor Setar (S) ke Pendang, Juru Auto City ke Plaza Tol Juru, Bukit Tambun ke Bandar Cassia dan Hentian Sebelah Rawang ke Rawang (S),” katanya.
Menurutnya lagi, di Lebuh Raya Duta–Ulu Klang (DUKE) @ E33, trafik dilaporkan sesak dari Bandar Dalam ke terus ke Plaza Tol Gombak arah timur (Kuala Lumpur- Karak).

Dalam pada itu di Lebuh Raya Utara Selatan @ E2, trafik perlahan dari arah Utara di Senai ke Sedenak, Simpang Renggam ke Machap terus ke Ayer Hitam dan Hentian Yong Peng (U) ke Pagoh. – KOSMO! ONLINE


[VIDEO] Lelaki tular pukul pelanggan guna buluh lemang ditahan
Oleh DIYANATUL ATIQAH ZAKARYA

23 April 2023, 1:21 pm
MELAKA – Polis menahan seorang peniaga lemang yang tular klip videonya memukul pelanggan menggunakan buluh sehingga cedera gara-gara berang didakwa menjual juadah yang tidak masak, semalam.
Suspek berusia 41 tahun ditahan kira-kira pukul 12.05 tengah malam di tepi Jalan Kota di sini oleh sepasukan pegawai dan anggota daripada Jabatan Siasatan Jenayah Ibu Pejabat Polis Daerah (IPD) Melaka Tengah.
Sementara itu, Ketua Polis Daerah Melaka Tengah, Asisten Komisioner Christopher Patit berkata, tangkapan dibuat susulan laporan polis yang dibuat oleh mangsa pada pukul 8.25 malam, kelmarin.
“Mangsa yang merupakan pesara tentera berusia 61 tahun dikatakan telah membeli lemang Jalan Bukit Beruang Utama untuk dijadikan juadah berbuka puasa, namun setelah membelah lemang tersebut dia mendapati ia tidak masak.
“Mangsa kemudian telah pergi semula ke gerai terbabit untuk menukar lemang yang dibawanya di dalam bekas tetapi peniaga tersebut dikatakan enggan melihat, sebaliknya membelah salah satu lemang yang dibeli mangsa bagi menunjukan lemang tersebut masak sepenuhnya,” katanya.
Beliau berkata demikian dalam satu kenyataan akhbar di sini, hari ini.

Suspek peniaga lemang yang ditahan polis (kiri) serta barang bukti (kanan).
Semalam tular satu klip video berdurasi 20 saat di laman sosial yang memaparkan seorang penjual lemang dan lelaki dipercayai pelanggan gerai terbabit bergaduh gara-gara lemang dijual didakwa tidak masak.
Ujarnya, susulan itu berlaku pertengkaran dan penjual lemang terbabit bertindak memukul mangsa menggunakan buluh lemang sehingga menyebabkan mangsa mengalami kecederaan di telinga dan tangan.
Christopher berkata, suspek telah ditahan dan rampasan barang kes dilakukan bagi melengkapkan kertas siasatan mengikut Seksyen 324 Kanun Keseksaan.
“Suspek mengaku terlibat dalam kes tersebut dan mendakwa mangsa menuduhkan menjual lemang yang tidak dimasak serta merakamkan video dengan niat menularkan kejadian tersebut.
“Mangsa juga telah membaling sebekas lemang yang dikatakan dibeli di kedai terbabit, menyebabkan suspek berang,” katanya.
Katanya, rakaman percakapan terhadap suspek telah diambil sebelum dibebaskan dengan jaminan polis dan kertas siasatan akan dirujuk kepada Timbalan Pendakwa Raya untuk tindakan selanjutnya. – KOSMO! ONLINE

Lemang tak masak….tapi boleh kot bincang elok-elok…. pic.twitter.com/ZrmXzIPXSf
— MYNEWSHUB (@mynewshub) April 22, 2023


Lelaki selamat 3 hari sesat dalam hutan cari buluh lemang
Oleh CHERINE JON

23 April 2023, 2:30 pm
BINTULU – Bacaan surah al-Quran membolehkan seorang lelaki keluar ketika sambutan 1 Syawal selepas tiga hari ‘disembunyikan’ di dalam hutan di Bukit Kemunting, di sini.
Berdasarkan cerita salah seorang penduduk kampung yang bertemu dengan Mohammad Ajib Junaidi, 31, sebaik sahaja balik ke rumah, dia menyatakan baharu masuk ke hutan berkenaan dan ada melihat orang ramai seolah-olah sedang mencarinya.
Malah, katanya dia dan motosikalnya berada tidak jauh dari tempat orang ramai yang mencarinya berkumpul.
“Selepas itu dia cuba membaca surah al-Quran dan akhirnya dapat balik,” katanya.
Sementara, Jurucakap Pusat Gerakan Operasi Bomba Sarawak berkata pihaknya dimaklumkan oleh polis bahawa Mohammad Ajib dijumpai selamat, namun dalam keadaan lemah kira-kira pukul 8.15 malam tadi.
Katanya,  mangsa seterusnya dibawa pulang ke rumah keluarganya di Kampung Kemunting.

“Pasukan penyelamat cuba hendak membawa mangsa ke Hospital Bintulu bagi mendapatkan rawatan lanjut, tetapi mangsa menolak,” katanya dalam kenyataan, hari ini.
Mohammad Ajib dilaporkan hilang kira-kira pukul 11.17 malam Khamis lalu selepas keluar mencari buluh lemang kira-kira pukul 12 tengah hari, dengan kali terakhir dia dapat dihubungi pada pukul 3 petang.
Susulan itu, operasi mencari dan menyelamat (SAR) digerakkan melibatkan pasukan bomba, polis, Angkatan Pertahanan Awam (APM) bersama-sama penduduk kampung.
Pencarian dilakukan di kawasan tumpuan penduduk kampung mencari buluh dan beberapa kawasan yang menjadi laluan masuk penduduk mencari buluh, namun tiada kesan buluh ditebang.
Operasi SAR turut menggunakan khidmat Unit K9 polis, namun gagal menjumpai mangsa. – KOSMO! ONLINE


Padam gambar, pamer foto tak berhijab. Kenapa dengan isteri Haqiem Rusli?
Oleh MOHAMMAD SHAHEMY AZMI

23 April 2023, 9:36 am
PETALING JAYA – Tindakan isteri kepada penyanyi dan juga komposer Haqiem Rusli iaitu Anis Sofea menimbulkan tanda tanya apabila dia hanya meninggalkan tiga keping foto dalam Instagram miliknya.
Lebih mencetuskan persoalan apabila Anis, 21, telah memadam foto-fotonya bersama Haqiem dan meninggalkan salah satu gambar dalam keadaan dirinya tidak berhijab.
Bagaimanapun wanita itu bertindak menutup ruangan komen dipercayai bagi mengelak diserbu netizen yang sedang berteka-teki dengan tindakannya.
Foto terkini yang dikongsi Anis dalam Instagramnya adalah gambar semasa sambutan 1 Syawal yang disambut siang tadi (semalam).
Pada gambar tersebut memperlihatkan Anis hanya mengenakan selendang untuk menutupi kepalanya, namun rambutnya masih kelihatan.
“SHR (selamat hari raya),” tulis Anis pada ruangan kapsyen gambar tersebut.

HAQIEM dan Anis (dalam bulatan) bagaimanapun dilihat masih menyambut Aidilfitri bersama.
Dalam InstaStorynya, Anis atau nama lengkapnya Wan Anis Sofea Wan Zamzuri
hanya berkongsi gambar dirinya bersama beberapa orang wanita dipercayai iparnya dan anak kecil.
Semakan Kosmo! Online di salah sebuah akaun Instagram bernama @erra_shah yang juga sepupu kepada Anis bagaimanapun mendapati wanita masih menyambut lebaran bersama Haqiem apabila kelibat penyanyi berusia 24 tahun itu ada di dalam gambar yang dikongsikan dalam InstaStorynya.
Sementara itu, dalam Instagram Haqiem mendapati penyanyi lagu Tergantung Sepi itu masih menyambut Aidilfitri seperti biasa, namun kelibat Anis tidak kelihatan menerusi beberapa hantaran yang dikongsikan.
Untuk info, Haqiem dan Anis selamat mendirikan rumah tangga pada 19 November 2021 di Cyberjaya. Namun, pasangan muda itu masih belum dikurniakan cahaya mata lagi. – KOSMO! ONLINE


13 maut dalam 3 serangan bom di Mali
Oleh KOSMO!

23 April 2023, 11:00 am
BAMAKO, Mali – Sekurang-kurangnya 10 orang awam dan tiga anggota tentera terbunuh manakala lebih 60 cedera selepas tiga serangan bom berlaku di bandar Sevare, tengah Mali semalam, kata jurucakap gabenor wilayah itu seperti dilaporkan laman berita Wion News.
Laporan AFP yang memetik pegawai tentera negara itu berkata, serangan tersebut berterusan selama hampir tiga jam sebelum tentera Mali menguasai semula kawasan itu.
Jurucakap berkenaan, Yacouba Maiga berkata, semua yang terbunuh dan cedera akibat letupan bom adalah orang awam.
Setakat semalam, tiada individu atau kumpulan mengaku bertanggungjawab atas serangan tersebut.
Sementara itu, pegawai tentera berkata bahawa serangan tersebut berlaku dari pukul 5.30 pagi hingga sekitar 8 pagi (waktu tempatan) di Sevare, wilayah Mopti.
Saksi kejadian memberitahu bahawa empat letupan kuat kedengaran, dan diikuti dengan bunyi tembakan senjata automatik, manakala asap turut kelihatan berhampiran lapangan terbang.

Gabenor wilayah Mopti, Kolonel Mejar Abass Dembele melawat lokasi serangan itu dan menyebutnya sebagai ‘serangan bom kereta’ yang menyasarkan pangkalan udara di Sevare.
Kerajaan Mali dalam satu kenyataan menerusi siaran televisyen negara kemudian berkata, serangan itu berjaya dihentikan oleh tentera di Sevare.
Tambah kenyataan itu, tiga kenderaan dipenuhi bahan letupan telah musnah akibat tembakan dron tentera. – Agensi


[VIDEO] Ebit Lew sambut raya meriah bersama keluarga Cina
Oleh KOSMO!

23 April 2023, 11:46 am
PETALING JAYA – Pendakwah bebas, Ebit Lew berkongsi kemeriahan menyambut Hari Raya Aidilfitri bersama keluarga dan sanak saudara berketurunan Cina di rumahnya semalam.
Berdasarkan gambar-gambar dan video yang dikongsikan, Ebit dan isteri serta empat anak memakai pakaian warna hijau menyambut tetamu terdiri daripada sanak saudaranya yang berketurunan Cina.
Perkongsian itu mendapat maklum balas daripada pengikutnya yang meninggalkan komen positif selain menyifatkan sambutan hari raya bersama keluarga besar adalah menyeronokkan selain lebih meriah.
“Saya suka tengok keluarga besar Ustaz Ebit Lew waktu hari raya,” komen suzanahbuang menerusi TikTok Ebit.
“Tahun Baharu Cina pun sambut, Hari Raya Aidilfitri pun sambut. Seronoknya,” kata Pisces meninggalkan komen.
Tidak kurang juga yang memberi ucapan hari raya selain mendoakan kesejahteraan Ebit berserta keluarga. – KOSMO! ONLINE

View this post on Instagram

A post shared by Ebit Lew (@ebitlew)


Farid Kamil bawa Muhammad balik kampung beraya
Oleh HANISAH SELAMAT

23 April 2023, 10:15 am
PETALING JAYA – Biar hanya dapat membawa seorang sahaja anaknya pulang ke kampung di Kedah  meraikan 1 Syawal, hari raya pelakon dan pengarah, Farid Kamil tetap bermakna.
Pelbagai aktiviti dilakukan bersama permata hati serta anggota keluarga sebaik tiba di desa tercinta di Sungai Petani termasuk ambil angin di sebuah pusat peranginan.
Malah Farid sempat berkongsi pengertian penutup Ramadan dengan memuat naik hantaran berkenaan rutin keluarga besarnya yang bersolat jemaah apabila berkumpul beramai-ramai.
“Selamat malam hari raya. Semoga ibadah Ramadan tetap diteruskan. Insya-Allah,” tulisnya menerusi perkongsian yang dimuatnaik malam tadi.
Suami kepada aktres Diana Danielle itu muat naik momen yangaa memperlihatkan anak sulungnya, Muhammad, 10, di saf hadapan dengan sepupunya, Mateen yang juga putera kepada Fadzil Zahari dan Yana Samsudin.
Menerusi hantaran di Insta Story pula,  Farid, 42, memuat naik video Muhammad sedang melaungkan azan di kediaman orang tuanya.

Sebelum itu, mereka anak beranak kelihatan meluangkan masa bersama di sebuah pusat peranginan.
Terdahulu, Farid yang berhadapan kemelut perkahwinan dengan Diana sehingga membawa pasangan terbabit ke mahkamah menyuarakan hasrat ingin pulang berhariraya dengan Diana dan dua anak mereka.
Ini kerana isterinya yang memfailkan cerai pada 10 Mac lalu dengan alasan tiada persefahaman dan berlaku shiqaq enggan lagi bersemuka dengannya selepas
menolak tawaran perdamaian ditawarkan Farid.
Dia menegaskan enggan membuat sebarang tuntutan kecuali hak penjagaan anak dan dilepaskan cara baik.
Begitupun, menerusi peguamnya, Diana telah memberi kebenaran untuk Farid mengambil kedua-dua anak mereka termasuk Nur Aurora untuk cuti Hari Raya.
Pada 11 April lalu Mahkamah Tinggi Syariah Shah Alam menetapkan 25 Mei depan sebagai tarikh prosiding sulh kedua buat pasangan berkenaan. – KOSMO! ONLINE


‘Mat rempit’ serah diri, mengadu lapar mahu makan juadah raya
Oleh KHAIRUL MOHD. ALI

23 April 2023, 10:11 am
KULAI – Sekumpulan mat rempit yang kelaparan dan merindukan juadah Aidilfitri terpaksa keluar daripada tempat persembunyian mereka di kawasan semak dan kebun kelapa sawit, semalam.
Ketua Polis Daerah Kulai, Superitendan Tok Beng Yeow berkata, kesemua ‘mat rempit’ berkenaan ditahan selepas mereka menyerah diri kepada polis di Kilometer 7, Jalan Kulai-Kota Tinggi, di sini.
Katanya, kejadian itu berlaku pada pukul 9 pagi, hari raya pertama Aidilfitri, semalam.
“Semasa operasi dijalankan, kebanyakan penunggang motosikal terbabit bertindak sembunyi ke dalam kawasan kebun sawit sekitar pukul 3 pagi. Kebanyakan daripada mereka cuba untuk melarikan melalui ‘jalan tikus’ yang telah dikepung pihak polis.
“Akhirnya pada pukul 9 pagi, satu persatu ‘mat motosikal’ itu menyerah diri disebabkan menemui jalan buntu untuk melarikan diri.
“Mereka berkata tidak tahan dengan keadaan dalam kebun sawit yang panas ditambah pula ada yang menyatakan lapar dan rindu juadah hari raya pertama,” katanya dalam satu kenyataan, di sini hari ini.

Antara motosikal mat rempit yang ditahan dalam Op Selamat oleh IPD Kulai. – Foto ihsan polis
Tambah beliau, sekumpulan ‘mat rempit’ itu ditahan dalam Op Selamat yang melibatkan anggota Bahagian Siasatan dan Penguatkuasaan Trafik (BSPT) dibantu cawangan unit peronda (MPV) serta cawangan pengangkutan Ibu Pejabat Polis Daerah (IPD) Kulai.
“Operasi khas selama 18 jam itu diketuai Inspektor Alexander Jeremy Jimy dari BSPT IPD Kulai bersama pegawai dan 13 anggota bermula pukul 11 malam, Jumaat sehingga 5 petang Sabtu.
“Sebanyak 140 saman dikeluarkan antaranya tiada lesen memandu, tiada perlindungan insurans, lesen kenderaan (LKM) tamat tempoh, nombor pendaftaran tidak mengikut peraturan, ubah suai ekzos, tidak memakai topi keledar dan pelbagai kesalahan lain.
“Sebanyak 39 buah motosikal turut disita di bawah Seksyen 64 Akta Pengangkutan Jalan 1987,” tambahnya. – KOSMO! ONLINE


Wanita dilabel pengganas dalam pesawat kerana tukar lampin anak
Oleh KOSMO!

23 April 2023, 12:23 pm
BANDAR RAYA NEW YORK – Isteri kepada seorang bekas ejen Biro Penyiasatan Persekutuan (FBI), menyaman syarikat penerbangan American Airlines kerana mengurungnya di dalam tandas pesawat bersama anaknya yang berusia tiga tahun selepas dituduh melakukan ‘aktiviti pengganas’.
Menurut laporan akhbar Daily Star, Yazz Giraldo, 36, menjadi trauma selepas insiden tersebut. Dia percaya dijadikan sasaran disebabkan dia dan suaminyal, Ali Moghaddam, bercakap dalam bahasa Parsi.
Dalam insiden pada September tahun lalu, Yazz dan suaminya bersama dua anak mereka menaiki penerbangan dari Fort Lauderdale, negeri Florida ke New York.
Disebabkan kedua-dua anak mereka perlu menggunakan tandas, dia menggunakan tandas di kabin kelas perniagaan, namun dilarang oleh pramugari.
Yazz kemudian pergi ke bahagian belakang pesawat dan menukar lampin pakai buang anaknya di situ di mana Ali, duduk di tempat lain dan jauh daripada mereka.
Menurut Yazz, pramugari yang lain kemudian memberitahunya bahawa dia boleh menggunakan tandas terdekat justeru, dia membawa anak lelakinya masuk ke dalam tandas tersebut, demikian menurut dokumen saman Mahkamah Persekutuan Brooklyn.

Pramugari yang pada awalnya melarang Yazz menggunakan tandas sekali lagi cuba menghalangnya, namun tetap diteruskan oleh wanita itu.
“Saya menutup pintu dan apabila saya berada di dalam tandas, saya terdengar bunyi pintu dikunci dari luar.
“Saya mula cemas dan tertekan. Saya mula menjadi panik, mengetuk pintu tandas dengan kuat dan menjerit agar mereka megeluarkan saya.
“Dia (pramugari) menghukum saya kerana saya mencabarnya,” kata bekas pengacara program televisyen itu.
Tambah wanita itu, pramugari memberitahunya bahawa juruterbang membuat keputusan untuk meletakkan pesawat itu di bawah mode ‘serangan pengganas’ disebabkan tindakannya.
“Saya terus menyedari bahawa ia berbaur perkauman. Saya tahu bahawa saya didiskriminasi dan dimalukan. Hanya kerana saya bercakap dalam bahasa Parsi,” ujarnya.
Sementara itu, Ali yang merupakan bekas pendakwa raya yang berkhidmat selama enam tahun dalam FBI tidak menyedari kejadian itu sehingga polis mengiringi mereka sejurus pesawat tiba di New York.
“Saya mendedikasikan 10 tahun daripada kehidupan saya untuk berkhidmat kepada orang ramai dan melindungi masyarakat. Saya menyertai Pasukan Petugas Keganasan Bersama, melakukan penyamaran dan anggota Pasukan Taktikal dan Senjata Khas (SWAT).
“Semua ini saya lakukan dan akhirnya, keluarga saya dituduh menjadi pengganas dan diiring keluar dari pesawat hanya kerana kami mahu menukar lampin anak?” tegasnya.
Ali sekeluarga dibawa ke sebuah stesen cawangan FBI di lapangan terbang sejurus mendarat dan dibebaskan 15 minit kemudian.
Sementara Amerika Airlines pula berkata, pihaknya sedang menilai butiran saman tersebut dan mengambil berat akan tuduhan diskriminasi itu. – Agensi


Shuib, Watie kali pertama rai 1 Syawal sekeluarga
Oleh HANISAH SELAMAT

23 April 2023, 10:33 am
PETALING JAYA – Memilih baju raya sedondon rona merah jambu cair, penampilan Shuib Sepahtu dan kekasihnya, Watie Hanifiah meraikan 1 Syawal meraih perhatian ramai sejak semalam.
Lebih manis apabila selain keempat-empat permata hati, ibu kepada pelawak merangkap penyampai radio itu, Salamiah Jalani turut bersama mengabadikan momen
menyambut raya pertama dengan bakal menantu.
Nyata Shuib atau nama penuhnya Shahmira Mohamad mengotakan janji mahu beraya dan memperkenalkan bakal isteri kepada ahli keluarga masing-masing.
“Bismillah… Selamat Hari Raya Aidilfitri 2023”, tulis ahli perniagaan berusia 39 tahun dalam hantaran yang dikongsi menerusi Instagramnya.
Watie juga tidak kekok mendukung anak bongsu Shuib, Ayash Affan, 2, yang tampak selesa serta ceria berada di samping wanita tersebut.
Kegembiraan turut sama dirasai tiga lagi permata hati Shuib iaitu Uwais Alqarni, 11; Dzahira Talita Zahra, 9; dan Ariq Matin, 7.

Terdahulu, bapa kepada empat cahaya mata itu maklumkan bakal beraya bersama Watie kerana Syawal waktu terbaik untuk mengadakan pertemuan antara keluarga mereka.
Sebelum itu Shuib menamatkan teka-teki mengenai hubungannya dengan usahawan itu apabila mendedahkan Jun depan sebagai mereka tarikh disatukan.
Isteri Shuib yang juga penyanyi, Allahyarham Siti Sarah Raissuddin meninggal dunia akibat Covid-19 pada 9 Ogos 2021.
Menerusi ruangan komen ramai pengikut dan rakam selebriti mengucapkan tahniah serta Selamat berbahagia kepada bakal pengantin.
“Nampak lengkap. Kami doakan yang terbaik untuk anak-anak arwah Siti Sarah. Mereka Masih perlukan seorang ibu,” tulis seorang pengikutnya.
“Kita semua doakan yang terbaik untuk Shuib dan wanita,” kata seorang netizen. – KOSMO! ONLINE


Trafik perlahan di lebuh raya utama
Oleh KOSMO!

23 April 2023, 10:41 am
PETALING JAYA – Trafik kelihatan mulai perlahan di beberapa lebuh raya utama seluruh negara pada hari kedua Syawal.
Menerusi hantaran di Facebook Lembaga Lebuhraya Malaysia, di Lebuh Raya Duta–Ulu Klang (DUKE) @ E33, trafik perlahan dari Greenwood ke Sri Gombak.
“Di jalan Kuala Lumpur – Karak @ E8, trafik perlahan arah Timur sebelum masuk ke Plaza Tol Gombak.
“Trafik juga perlahan di Lebuh Raya Utara Selatan Hubungan Tengah (Elite), dari arah selatan di Bandar Serenia ke Nilai Utara.
“Sama juga seperti di Lebuh Raya Utara Selatan @ E2, trafik perlahan dari arah utara di Skudai ke Plaza Tol Skudai, Senai ke Sedenak, dari arah Selatan, Southville City ke Nilai Utara, Nilai ke Bandar Ainsdale dan Port Dickson ke Pedas Linggi,” katanya.
Tambahnya, dari arah Utara, trafik dilaporkan perlahan di Slim River ke Sungkai, Rawang ke Sungai Buaya, Rawang Selatan ke Rawang.

Dalam pada itu, ‘smartlane’ di KM19.0 hingga KM27.0 arah Utara laluan di antara Senai Utara ke Kulai juga diaktifkan.
Walau bagaimanapun, lorong paling kiri boleh dilalui dan trafik dilaporkan lancar. – KOSMO! ONLINE


Orang ramai kecewa ‘terbeli’ lemang mentah, keras
Oleh KOSMO!

23 April 2023, 11:05 am
PETALING JAYA – Lemang dibakar tidak sempurna, keras selain mentah ditambah lagi harga yang mahal antara rungutan dikongsikan orang ramai di media sosial ketika sambutan Hari Raya Aidilfitri ini.
Tinjauan di Twitter mendapati, ada dalam kalangan pengguna berdepan pengalaman lemang yang dibeli di gerai keras, terlebih masak, selain mentah sekali gus tidak boleh dimakan ketika hari raya.
Seorang pengguna media sosial dikenali sebagai Natasha Anuar berkongsi pengalamannya membeli lemang di sebuah gerai disebabkan kasihan tiada pelanggan di situ.
“Beli lemang dari gerai ni sebab kasihan tak ada orang beli langsung. Balik rumah dapat lemang macam ni (menunjukkan gambar lemang). Tak tahu makan lemang ke nasi putih ke wajik.
“Pengajaran ialah beli lemang yang popular. Ada sebablah orang beratur panjang setiap tahun, kualiti terjaga dan terjamin. Kita kasihan tengok peniaga termenung tunggu pelanggan. Tapi bila dapat lemang macam ni, aku pula termenung,” katanya pada ciapan tersebut.
Berikutan itu, ramai yang berkongsi pengalaman sama apabila lemang dibeli tidak boleh dimakan selain ada juga mencadangkan supaya meminta penjual membuka dahulu di hadapan pelanggan.

Natasha bercerita, penjual tersebut telah memberikannya lemang untuk dirasa, tetapi ia tidak sama dengan yang dibeli.
“Yang ni siap dapat ‘tester’, dia kata baru masak dan penjual tu tengah makan lemang dia sendiri. Punyalah meyakinkan,” katanya.
Menjengah ke ruangan komen, pengguna Twitter dikenali sebagai Afif Izwan memberitahu, dia membeli lemang dengan harga RM20 sebatang, namun kecewa apabila ia mentah.
“Samalah dapat yang mentah juga. Dahlah RM20 sebatang. Beli dua, dua dua tak masak. Alhamdulillah bila kukus balik, boleh jadi masak sempurna,” katanya.
“Saya beli lemang malam raya minta dia belah dan potong dua siap-siap sebab benda memang nak makan malam tu dan pagi raya esoknya. Belahan pertama lemang terlebih masak, keras. Belahan kedua lemang lembik, tak masak pun bahagian tengah dia. Minta bagi baru sampai puas hati, harga antara RM18 ke RM20,” komen Nazif. – KOSMO! ONLINE


Cuaca cerah hampir seluruh negara pagi ini
Oleh SITI A'ISYAH SUKAIMI

23 April 2023, 9:14 am
PETALING JAYA – Cuaca baik dan cerah diramalkan hampir seluruh Semenanjung serta Sabah dan Sarawak pada pagi ini.
Jabatan Meteorologi Malaysia (MetMalaysia) dalam kenyataan memaklumkan, bagaimanapun terdapat beberapa kawasan yang dijangka mengalami hujan iaitu di kawasan pantai Perlis dan Kedah serta satu dua tempat di Pulau Pinang dan Perak.
“Selain itu di Sabah, hujan dijangka di satu dua tempat di Tawau dan Sandakan. Dalam masa sama, tiada hujan di Pedalaman, Pantai Barat, Kudat serta Wilayah Persekutuan Labuan.
“Di Sarawak pula, tiada hujan di kawasan Kuching, Serian, Samarahan, Sri Aman, Betong, Sarikei, Sibu, Mukah, Kapit, Bintulu, Miri dan Limbang,” kata kenyataan itu hari ini. – KOSMO! ONLINE


Ariel Noah pulang beraya naik motosikal
Oleh KOSMO!

24 April 2023, 10:30 pm
JAKARTA – Seorang pengguna jalan raya di Indonesia teruja ketika bertemu penyanyi terkenal, Ariel Noah yang pulang ke kampung dengan menaiki motosikal model BMW G310GS, lapor laman berita Detik.
Sinta Rahayu memuat naik sebuah video di media sosial yang memaparkan situasi Ariel yang bertopi keledar ketika bertolak ke kampung sempena Hari Raya Aidilfitri.
“Terserempak dengan Ariel Noah. Dia sangat merendah diri ketika disapa di tengah jalan semasa lalu lintas sesak. Hati-hati pulang ke Jakarta,” demikian menurut kapsyen pada hantaran tersebut.
Walaupun keadaan jalan raya itu sesak dengan kenderaan pacuan empat roda, tidak ramai yang menyedari kehadiran vokalis dari Sumatera Utara itu.
Video itu mendapat perhatian netizen di ruangan komen.
“Sederhana sungguah Ariel,” komen seorang netizen.

“Benar, Ariel tidak sombong, saya pernah bertemunya di JCC Jakarta,” komen pengguna lain. – Agensi


[KEMASKINI] Kurang oksigen punca 4 sekeluarga pengsan dalam kereta
Oleh NURUL IZZATI ZAINI

24 April 2023, 8:36 pm
BENTONG – Empat sekeluarga yang pengsan dalam sebuah kenderaan pelbagai guna (MPV) jenis Proton Exora di Plaza Tol Bentong, petang tadi berpunca daripada kekurangan oksigen.
Ketua Polis Daerah Bentong, Superintendan Zaiham Mohd. Kahar, berkata, keempat-empat mangsa pengsan sebelum kereta dipandu melanggar pintu Tol Bentong.
“Mangsa-mangsa yang terlibat adalah seorang lelaki, seorang wanita dan dua orang kanak-kanak.
“Mereka dari Tok Bali, Kelantan menuju ke Balakong, Selangor. Hasil pemeriksaan doktor, kesemua mangsa kekurangan oksigen dalam badan,” katanya dalam kenyataan hari ini.
Tambahnya, bantuan awal diberikan kepada mangsa dibantu oleh pegawai polis, anggota peronda lebuh raya, orang awam dan pihak Lebuh raya Pantai Timur.
Terdahulu Kosmo! melaporkan empat individu didapati tidak sedarkan diri di dalam kereta di Plaza Tol Bentong kira-kira pukul 2.40 petang tadi.

Dalam pada itu, anak sulung kepada keluarga itu dikenali Syafiq Mok menerusi komen di Facebook mengesahkan keluarganya dalam keadaan selamat.
“Saya anak sulung kepada keluarga. Alhamdulillah keluarga saya selamat semuanya, sudah sedarkan diri.
“Punca pengsan dan tidak sedarkan diri adalah kerana keracunan oksigen penghawa dingin.
“Kami mengucapkan ribuan terima kasih kepada anggota-anggota dan sesiapa yang terlibat membantu keluarga saya. Semoga Allah membalas kebaikan kalian,” tulisnya. – KOSMO! ONLINE.


Aliran trafik sesak, berbaki kurang 3 jam tol percuma
Oleh KOSMO!

24 April 2023, 9:58 pm
PETALING JAYA – Berbaki kurang tiga jam lagi tol percuma, trafik dilaporkan tinggi dan perlahan di kebanyakan lebuh raya utama setakat pukul 9.30 malam ini.
Menerusi hantaran di Facebook Lembaga Lebuhraya Malaysia, trafik di Lebuh raya Kuala Lumpur – Karak @ E8 dilaporkan sesak ke arah ibu kota di Karak ke Plaza Tol Bentong terus ke Lentang.
“Trafik turut perlahan dari Bukit Tinggi ke Genting Sempah terus ke Gombak.
Trafik dilaporkan sesak lebih dua jam dari Karak ke Bukit Tinggi dan sejam kelewatan dari Genting Sempah ke Plaza Tol Gombak,” katanya.
Di Kelantan, trafik bergerak perlahan selama satu jam setengah di Lebuh raya Pantai Timur dari kedua-dua arah antara Tanah Merah dan Machang.
Sama juga seperti di Jalan Kota Bharu Kuala Terengganu, pengguna jalan raya dijangka mengalami kelewatan satu jam dari Masjid Jabi ke Kampung Bahagian dan dari Permaisuri ke Kuala Terengganu.

“Di Negeri Sembilan, trafik juga sesak lebih dua jam di Jalan Kuala Pilah dan Jalan Kuala Klawang ke Seremban.
“Trafik turut perlahan ke arah Utara di Tapah ke Simpang Pulai, Ipoh (U) ke Sungai Perak, Kuala Kangsar ke R&R Bukit Gantang dan Changkat Jering ke Jawi.
“Sama juga ke arah Selatan, dari Kepala Batas ke Hutan Kampung, Alor Setar (U) ke Gurun, Sungai Petani (U) ke Bertam, Bukit Tambun ke Jawi, Bandar Baharu Sungai Perak, Simpang Pulai ke kawasan rehat dan rawat (R&R) Tapah, Hentian Ladang Bikam ke Sungkai dan Tanjung Malim ke Rawang,” katanya.


Jambatan jadi tarikan pelancong diroboh kerana hampir runtuh
Oleh KOSMO!

24 April 2023, 7:30 pm
LONDON – Sebuah lokasi tarikan pelancong yang digelar ‘jambatan kematian’ telah dirobohkan demi keselamatan orang ramai, lapor laman berita Mirror UK semalam.
Laluan yang terletak di Wales itu menyaksikan peningkatan kehadiran pelancong yang cuba berjalan di atasnya dan menyiarkan aksi itu di media sosial.
Pihak berkuasa memutuskan untuk meruntuhkan laluan tersebut di tapak National Trust di Rhiw Goch, Snowdonia untuk mencegah masalah kesihatan dan keselamatan.
Bagaimanapun, di sebalik semua usaha tersebut, pelawat terus berkumpul di tempat yang digelar tarikan paling bahaya di Britain itu untuk bergambar.
Laluan itu pada asalnya digunakan oleh nelayan untuk memasang perangkap ikan di sungai yang mengalir ke kaki tebing.
Trystan Edwards dari National Trust Cymru berkata: “Laluan itu berkarat, usang dan terletak tinggi di atas sungai, ia tidak selamat.

“Adalah penting untuk membantu memastikan komuniti tempatan kita selamat dan selepas perbincangan dengan majlis komuniti tempatan, jelas bahawa tangga itu menyebabkan masalah,” katanya. – Agensi


Calon temu duga gagal kerana biadab dengan penyambut tetamu
Oleh KOSMO!

24 April 2023, 8:30 pm
LONDON – Seorang lelaki yang menghadiri temu duga di sebuah syarikat gagal serta-merta kerana bersikap tidak mesra dengan penyambut tetamu, lapor portal berita Mail Online semalam.
Penyambut tetamu itu ternyata merupakan pengurus bahagian pengambilan pekerja di syarikat tersebut.
Berdasarkan  kisah yang disiarkan di forum perbincangan Reddit oleh salah seorang pekerja syarikat itu. calon tersebut dikatakan gagal 5 minit sebelum sesi temu duganya bermula.
Helah yang direka firma tersebut untuk menyingkirkan calon yang tidak mesra itu ternyata berfungsi dengan sempurna.
“Dia tidak mesra dengan penyambut tetamu. Wanita itu mengucapkan salam dan dia (calon) tidak bertentang mata dengannya.
“Wanita itu cuba berbual dengannya. Sekali lagi, dia tidak berminat untuk bercakap dengannya.

“Disebabkan interaksinya yang tidak mesra dengan ‘penyambut tetamu’, pengurus tersebut membuat keputusan bahawa dia tidak sesuai untuk pekerjaan tersebut,” katanya. – Agensi


Sultan Kelantan cemar duli beraya bersama 3,000 rakyat jelata
Oleh ROHANA ISMAIL

24 April 2023, 8:39 pm
TUMPAT – Sultan Kelantan, Sultan Muhammad V mencemar duli hadir ke majlis Hari Raya With Me Aidilfitri Tahun 2023 untuk menyambut lebaran bersama lebih 3,000 rakyat di Padang Kemahkotaan, Pantai Ndo di sini hari ini.
Baginda tiba kira-kira pukul 6.25 petang dengan diiringi Sultanah Kelantan, Nur Diana Petra Abdullah.
Turut berangkat ke majlis tersebut adalah bonda baginda yang juga Raja Perempuan Kelantan, Tengku Anis Tengku Abdul Hamid, Tengku Mahkota Kelantan, Dr. Tengku Muhammad Fa-iz Petra dan pasangan, Che Puan Mahkota Kelantan, Sofie Louise Johansson dan Tengku Bendahara Kelantan, Tengku Muhammad Fakhry Petra.
Pada majlis tersebut, baginda turut berkenan menyampaikan sumbangan kepada golongan asnaf di daerah Tumpat.
Seorang penerima, Kamarolzaman Daud, 51, dari Kampung Kebit di sini berkata, dia mengakui teruja dapat menatap raut wajah baginda secara lebih dekat.
Katanya, dia turut bersyukur menjadi salah seorang penerima sumbangan yang disempurnakan oleh baginda.

“Saya akan memanfaatkan sebaik mungkin sumbangan ini untuk kegunaan keluarga,”ujarnya.
Sementara itu, seorang pengunjung, Mariati Abdul Aziz, 56, dia menghadiri majlis tersebut semata-mata mahu melihat tuanku sultan dengan lebih dekat.
Katanya, kali terakhir dia melihat Sultan Kelantan semasa baginda dilantik sebagai Tengku Mahkota Kelantan kira-kira 16 tahun lalu.
“Baginda pernah mencemar duli semasa hadir ke Kampung Bendang Kerian. Hari ini, saya datang untuk melihat tuan dari dekat dan meraikan Aidilfitri bersama rakyat,” katanya. – KOSMO! ONLINE.


Menyamar pihak berkuasa untuk peras ugut wang RM400,000
Oleh KOSMO!

24 April 2023, 6:30 pm
BANGKOK – Polis Bangkok menahan tiga individu didakwa terlibat dalam kes peras ugut berprofil tinggi yang bernilai sehingga 3.1 juta baht (RM398,685), lapor laman berita Thaiger semalam.
Suspek yang menyamar sebagai pegawai keselamatan dilaporkan memeras ugut wang daripada seorang mangsa menggunakan waran tangkap palsu untuk menggeledah rumahnya.
Pada 11 April lalu, empat lelaki muncul ketika mangsa berada di rumahnya. Mereka menyamar sebagai tentera yang bertugas di bahagian Komando Operasi Keselamatan Dalam Negeri dan Polis Bahagian Penindasan Jenayah.
Penyamar itu mempunyai waran tangkap palsu dan memberitahu mangsa bahawa dia dikehendaki atas tuduhan penipuan.
Mereka kemudian memeras ugut mangsa yang menyerahkan wang bernilai 3.1 juta baht (RM398,685) kerana bimbang dikenakan tindakan undang-undang.
Mangsa kemudian melaporkan kejadian itu kepada balai polis Hua Mak.

Pada Jumaat lalu, polis menahan tiga suspek kes itu di Songkhla dan Bangkok. Polis turut merampas 25 barang termasuk topi tentera, jaket dan beg kulit berlogo Perintah Operasi Keselamatan Dalam Negeri (ISOC).
Polis kini memburu suspek keempat. – Agensi


4 maut, 8 cedera akibat kemalangan dua Proton Persona di Cheneh
Oleh NIK NUR IZZATUL HAZWANI NIK ADNAN

24 April 2023, 8:30 pm
KEMAMAN – Empat individu termasuk seorang bayi perempuan maut dalam kemalangan melibatkan dua buah kereta Proton Persona di Jalan Jerangau – Jabor berhampiran Pusat Latihan Khidmat Negara, Cheneh di sini hari ini.
Ketua Zon 2 Jabatan Bomba dan Penyelamat Terengganu, Azman Alias berkata, kemalangan tersebut turut menyebabkan lapan individu lain yang menaiki dua kenderaan itu mengalami kecederaan.
Beliau berkata, sepasukan bomba bergegas ke lokasi kejadian sebaik menerima maklumat berhubung kemalangan tersebut pada pukul 4.47 petang.
“Kereta Proton Persona pertama dinaiki tujuh mangsa dengan dua wanita dan seorang bayi disahkan meninggal dunia manakala empat lagi kecederaan.
“Seorang lagi lelaki yang menaiki Proton Persona berlainan turut maut manakala empat penumpang lain termasuk seorang kanak-kanak yang turut menaiki kenderaan itu mengalami kecederaan,” katanya ketika dihubungi Kosmo! di sini hari ini.
Azman berkata, operasi bagi mengeluarkan kesemua mangsa tersepit dalam kenderaan masing-masing yang remuk teruk sedang giat dilakukan.

“Mangsa yang cedera akan dibawa ke Unit Kecemasan Hospital Kemaman di sini untuk menerima rawatan.
“Mayat empat mangsa yang meninggal dunia pula bakal dibawa ke unit forensik hospital sama untuk tindakan lanjut,” katanya. – KOSMO! ONLINE


[KEMASKINI] Identiti 4 mangsa kemalangan dua kereta di Cheneh dikenal pasti
Oleh NIK NUR IZZATUL HAZWANI NIK ADNAN

24 April 2023, 8:44 pm
KEMAMAN – Identiti kanak-kanak perempuan yang maut dalam kemalangan melibatkan dua kereta Proton Persona di Cheneh di sini dikenal pasti sebagai Nor Syafinaz Saiful Azwan, 2.
Ketua Zon 2 Jabatan Bomba dan Penyelamat Terengganu, Azman Alias berkata, dua lagi wanita yang maut di dalam kereta Proton Persona sama ialah Tuan Yah Dollah, 61, dan Nor Nadia Natasha Abu Bakar, 22.
“Empat individu lain iaitu masing-masing seorang lelaki dan wanita serta dua kanak-kanak yang turut menaiki kenderaan sama pula mengalami cedera pada beberapa bahagian anggota badan.
“Begitupun, hubungan mereka yang dikatakan berasal dari Bandar Cheneh Baru di sini masih lagi belum dikenal pasti,” katanya di sini hari ini.
Azman berkata, penumpang sebuah lagi kereta Proton Persona yang dikenali sebagai Abdul Halim, 51, juga disahkan meninggal dunia.
Tambah beliau, tiga lagi individu termasuk seorang kanak-kanak serta pemandu kenderaan itu turut mengalami kecederaan.

“Operasi untuk mengeluarkan kesemua mangsa yang tersepit di dalam kenderaan masing-masing sedang giat dijalankan,” katanya.
Terdahulu dua kereta Proton Persona terbabit terlibat dalam kemalangan di Kilometer 153, Jalan Jerangau-Jabor, berhampiran Pusat Latihan Khidmat Negara, Cheneh di sini pada pukul 4.45 petang tadi. – KOSMO! ONLINE.


MPV tersekat palang tol kerana bawa muatan lebih
Oleh KOSMO!

24 April 2023, 9:30 pm
JAKARTA – Sebuah klip video tular di media sosial Indonesia memaparkan situasi sebuah kereta gagal melepasi palang tol semasa Hari Raya Aidilfitri kerana barangan yang diletakkan di atas bumbung terlalu tinggi, lapor portal berita Liputan 6.
Video itu dimuat naik dalam akaun TikTok @firtianurhidayah.
Kereta yang cuba melalui tol itu terpaksa dihentikan selepas barangan yang diletakkan di atas bumbung kenderaan pelbagai guna (MPV) itu mencecah had maksimum 2.1 meter.
Video itu mendapat perhatian netizen di ruangan komen.
“Dapat pahala kerana buat pemandu kereta belakang ketawa ketika mengantuk,” komen seorang netizen. – Agensi


Akaun TikToK JPJeBID bukan milik JPJ
Oleh MOHD. HUSNI MOHD. NOOR

24 April 2023, 4:50 pm
PUTRAJAYA – Jabatan Pengangkutan Jalan (JPJ) memaklumkan pihaknya tidak mempunyai akaun TikTok atas nama JPJeBID.
JPJ menerusi hantaran di Facebook hari ini berkata, pihaknya mengambil berat isu tular mengenai penjualan nombor pendaftaran dan penggunaan logo JPJeBID melalui platform itu.
“Untuk makluman, jabatan ini tidak mempunyai akaun TikTok JPJeBID serta mengeluarkan apa-apa risalah berhubung penjualan nombor pendaftaran seperti di akaun tersebut.
“Dalam hal ini, orang ramai dinasihatkan agar tidak mudah percaya dan menghubungi JPJ berdekatan untuk maklumat yang lebih tepat,” katanya.
Katanya, JPJ sentiasa komited dalam menguatkuasakan undang-undang berkaitan jalan raya demi kesejahteraan orang awam khususnya pengguna jalan raya.
Jelasnya lagi, orang ramai yang mempunyai aduan berkaitan boleh menyalurkannya menerusi http://jpj.spab.gov.my/eApps/system/index.do.

Tinjauan di aplikasi mendapati, akaun itu mempunyai 52,200 pengikut dengan mengumpul keseluruhan lebih 161,000 ‘likes’.
Perkongsian terakhir di akaun berkenaan adalah berhubung plet pendaftaran terbaharu negeri Kedah menerusi siri abjad terkini, AMY. – KOSMO! ONLINE


4 individu termasuk kanak-kanak pengsan dalam kereta
Oleh NURUL IZZATI ZAINI

24 April 2023, 6:01 pm
PETALING JAYA – Empat individu didapati tidak sedarkan diri di dalam sebuah kenderaan pelbagai guna (MPV) jenis Proton Exora di Plaza Tol Bentong, petang tadi.
Menerusi Facebook Jabatan Siasatan dan Penguatkuasaan Trafik (JSPT), kejadian yang berlaku pukul 2.40 petang itu melibatkan seorang lelaki, seorang wanita dan dua orang kanak-kanak.
“Kejadian berlaku di Plaza Tol Bentong (arah ke Kuala Lumpur) dan punca kejadian masih dalam siasatan. Petugas JSPT yang berada di lokasi turut hadir membantu.
“Kesemua mangsa yang pengsan dibawa ke Hospital Bentong dengan menggunakan ambulans bagi mendapatkan rawatan lanjut.
“JSPT bersimpati dengan kejadian yang menimpa mangsa sekeluarga dan berdoa semoga kesemua mangsa diberi kesembuhan seperti sedia kala,” katanya.
JSPT turut menasihati orang ramai agar memastikan kenderaan dalam baik dan mengambil rehat secukupnya sebelum memandu ekoran cuaca panas terik dan hujan yang tidak menentu. – KOSMO! ONLINE.


Kerani bank cedera dipukul sehari sebelum raya
Oleh NURUL IZZATI ZAINI

24 April 2023, 4:44 pm
KUALA LUMPUR – Seorang kerani bank cedera akibat diserang seorang wanita, di Jalan Pandan, di sini, Jumaat lalu.
Ketua Polis Daerah Ampang Jaya Asisten Komisioner Mohamad Farouk Eshak berkata, ketika kejadian wanita berusia 45 tahun itu bersama suami dan sepupu suaminya di dalam kereta.
Jelasnya, mangsa didatangi suspek warga tempatan sebelum ditarik keluar daripada kereta dan dipukul.
“Suspek turut menyerang sepupu suami menyebabkan masing-masing mengalami kecederaan di kepala, muka, tangan serta kaki.
“Suami mangsa yang cuba menghalang suspek bagaimanapun tidak cedera, cuma patah cermin mata,” katanya dalam kenyataan hari ini.
“Punca kejadian dipercayai suspek wanita sengaja menuduh dan terjadinya caci-mencaci antara mangsa dengan suspek,” katanya dalam kenyataan hari ini.

Sehubungan itu, lebih kurang pukul 6 petang, sepasukan polis menangkap tiga individu terdiri daripada dua orang wanita dan seorang lelaki di Pandan Jaya, di sini, semalam.
“Seorang wanita dan lelaki tersebut merupakan warga tempatan manakala seorang lagi wanita adalah warga asing. Kesemua mereka berusia lingkungan 34 hingga 52 tahun.
“Semakan rekod jenayah lampau mendapati hanya suspek lelaki sahaja mempunyai satu rekod jenayah,” ujarnya.
Kes disiasat mengikut Seksyen 323 Kanun Keseksaan, Seksyen 506 Kanun Keseksaan dan Seksyen 427 Kanun Keseksaan serta reman terhadap wanita warga tempatan dibenarkan dua hari sehingga hari ini. – KOSMO! ONLINE


Op Selamat: 586 kemalangan, lima maut
Oleh ASLIZA MUSA

24 April 2023, 5:03 pm
IPOH – Op Selamat 20/2023 sempena Hari Raya Aidilfitri yang memasuki hari kelima hari ini merekodkan sebanyak 586 kes kemalangan dengan lima kematian di negeri ini.
Ketua Polis Perak, Datuk Seri Mohd. Yusri Hassan Basri berkata, jumlah kematian yang direkodkan itu daripada tiga kes kemalangan maut yang dilaporkan.
“Sejak Op Selamat dilancarkan pada Khamis lalu, tiga kemalangan maut dengan lima kematian direkodkan.
“Sepanjang tempoh itu juga, sejumlah 989 saman telah dikeluarkan dengan kesalahan paling tinggi membabitkan halangan lalu lintas,” katanya di sini hari ini.
Mohd. Yusri berkata, pengguna jalan raya dinasihatkan berhati-hati di jalan raya dan merancang perjalanan mereka bagi mengelakkan berlaku kejadian tidak diingini.
“Memandulah secara berhemah dan bertimbang rasa. Teruskan mematuhi peraturan jalan raya serta arahan pihak berkuasa selain mendapatkan rehat yang mencukupi,” katanya. – KOSMO! ONLINE


Buka tudung, Alya Iman masak untuk gelandangan
Oleh MOHD. HAIKAL ISA

24 April 2023, 4:48 pm
PETALING JAYA – Mencuri tumpuan ramai apabila tidak lagi berhijab pada hari raya pertama, anak kepada pelakon legenda Allahyarham Azmil Mustapha iaitu Alya Iman membuktikan itu tidak menghalangnya untuk terus berbuat kebaikan.
Alya atau nama sebenarnya, Nur Alya Iman Azmil dilihat memberi makanan dan menghulurkan bantuan kepada mereka yang memerlukan termasuk golongan gelandangan.
“Hari raya kedua memasak di rumah untuk orang-orang yang memerlukan.
“Ini untuk ibu dan ayah,” coretnya seraya berkongsi beberapa video menyaksikan dirinya menyediakan juadah dengan air tangan sendiri.
Turut kelihatan, Alya, 22, memberikan duit raya buat anak-anak tidak bernasib baik dan membawa mereka menjamu selera di restoran makanan segera popular.
Terdahulu, Alya yang juga merupakan seorang pelakon mengejutkan orang ramai apabila tidak lagi bertudung pada hari raya pertama.
Menerusi beberapa hantaran dalam Instagram sempena Aidilfitri, Alya kelihatan anggun dengan gaya rambut berombak di samping pakaian raya.

Sungguhpun begitu, dalam pada ramai yang mengecam tindakannya tidak lagi bertudung, ramai dalam kalangan peminat meminta agar netizen mendoakan yang terbaik buat Alya. – KOSMO! ONLINE


Warga emas ditemui mati dalam bilik air
Oleh OTHMAN YAHAYA

24 April 2023, 4:57 pm
SUNGAI PETANI – Seorang lelaki warga emas ditemui mati dengan kesan lebam pada leher di sebuah rumah di Flat Paya Nahu, di sini pada kelmarin.
Mangsa berusia 68 tahun itu ditemui dalam keadaan terlentang dengan kedua-dua belah kaki di atas kerusi plastik di dalam bilik air rumahnya pada pukul 9 malam.
Ketua Polis Daerah Kuala Muda, Asisten Komisioner Zaidy Che Hassan berkata, mangsa ditemui oleh jirannya sebelum memaklumkan kejadian kepada pihak polis.
“Siasatan di lokasi kejadian mendapati mangsa dipercayai telah meninggal dunia lebih 24 jam sebelum ditemui berdasarkan keadaan mayat yang mula bengkak.
“Pemeriksaan mendapati terdapat kesan lebam pada leher mangsa dan kita sedang menunggu bedah siasat yang akan dijalankan di Hospital Sultan Abdul Halim (HSAH) di sini dalam masa terdekat untuk mengetahui punca sebenar kematian,” katanya di sini hari ini.
Kata beliau, mangsa tinggal bersama seorang anak lelakinya berusia awal 30-an yang mengalami masalah mental dan lembam.

“Mangsa masih mempunyai isteri tetapi tinggal berasingan sejak lima tahun lalu ekoran masalah rumah tangga,” ujarnya.
Tambahnya, semakan rekod kesihatan mendapati mangsa menghidap penyakit darah tinggi dan sering mendapatkan rawatan di HSAH.
“Kes diklasifikasikan sebagai mati mengejut sementara menunggu keputusan bedah siasat,” katanya. – KOSMO! ONLINE


Enjin terbakar di udara, pesawat terpaksa berpatah balik
Oleh KOSMO!

24 April 2023, 5:30 pm
COLUMBUS, OHIO – Sebuah pesawat American Airlines terpaksa melakukan pendaratan cemas selepas enjinnya terbakar akibat terlanggar kawanan angsa, lapor laman berita Wion News semalam.
Insiden itu berlaku 25 minit selepas pesawat Boeing 737 itu berlepas dari Ohio awal pagi semalam.
Video kejadian yang tular memaparkan pesawat itu kembali ke Lapangan Terbang Antarabangsa John Glenn di Columbus ketika api muncul dan asap keluar dari bahagian enjin.
Menurut syarikat penyedia data penerbangan, FlightAware, pesawat itu berlepas dari lapangan terbang tersebut sekitar pukul 7:.5 pagi (waktu tempatan) menuju ke Phoenix, Arizona.
Bagaimanapun, sekitar pukul 8 pagi (waktu tempatan) iaitu ketika pesawat itu berlegar-legar di kawasan Upper Arlington, juruterbang mendapati sesuatu yang tidak kena pada enjin dan terpaksa berpatah balik.
Pada pukul 8:20 pagi (waktu tempatan), pesawat itu mendarat semula di landasan selatan lapangan terbang yang sama. Anggota bomba dan keselamatan lapangan terbang segera menghampiri pesawat dan berjaya memadamkan kebakaran pada enjin.

Pihak berkuasa mengesahkan bahawa tiada kecederaan di dalam pesawat dan lapangan terbang itu masih beroperasi.
Sementara itu, Pentadbiran Aviasi Persekutuan (FAA) telah membuka kertas siasatan berhubung perkara itu. – Agensi


Ribut petir, hujan lebat di 9 negeri petang ini
Oleh KOSMO!

24 April 2023, 4:52 pm
PETALING JAYA – Jabatan Meteorologi (MetMalaysia) mengeluarkan amaran ribut petir, angin kencang dan hujan lebat di sembilan negeri sehingga pukul 6 petang ini.
MetMalaysia menerusi kenyataan hari ini berkata, di Kedah kawasan yang terlibat adalah Yan, Pendang, Kuala Muda, Sik, Baling, Kulim dan Bandar Baharu).
“Cuaca sama turut dijangka di Pulau Pinang melibatkan kawasan Seberang Perai Utara, Seberang Perai Tengah dan Seberang Perai Selatan.
“Seluruh Perak akan berdepan dengan cuaca buruk ini diikuti dengan Pahang (Jerantut, Temerloh, Maran dan Bera) dan Selangor (Sabak Bernam, Kuala Selangor, Hulu Selangor dan Klang).
“Kawasan di Negeri Sembilan yang terlibat pula adalah Seremban, Port Dickson, Jempol dan Tampin, Melaka (Jasin) manakala Johor (Tangkak, Segamat, Muar, Batu Pahat, Kluang, Pontian, Kulai dan Johor Bahru),” katanya.
Dalam pada itu, ujar MetMalaysia, di Sarawak kawasan yang dijangka mengalami ribut petir dan hujan lebat adalah Sarikei, Sibu, Mukah, Kapit (Song, Kapit dan Belaga), Bintulu (Tatau), Miri (Subis dan Marudi) dan Limbang.

Tambahnya, cuaca sama turut dijangka di Sabah melibatkan kawasan Pantai Barat (Papar, Putatan, Penampang dan Kota Kinabalu) dan Tawau (Lahad Datu). – KOSMO! ONLINE.


JSPT siap siaga aliran trafik tinggi hari ini
Oleh NURUL IZZATI ZAINI

24 April 2023, 4:30 pm
PETALING JAYA – Polis sudah bersiap siaga di lokasi-lokasi hotspot di lebuh raya, jalan persekutuan, jalan negeri dan jalan bandaran yang berlaku kesesakan untuk orang ramai pulang ke ibu kota.
Jabatan Siasatan dan Penguatkuasaan Trafik (JSPT) berkata, elemen keanggotaan balai, kereta peronda, unit rondaan bermotosikal dan unit dron Polis Diraja Malaysia (PDRM) telah diatur secara sistematik bagi memastikan aliran trafik lancar dan terkawal.
Menurut JSPT, aliran jumlah kenderaan yang tinggi dilaporkan dari arah Selatan, Utara dan Timur menuju ke ibu kota menyebabkan kesesakan di kawasan mendaki dan penukaran tiga kepada dua lorong.
“Pihak kami telah bersedia untuk memastikan aliran trafik lancar bagi pengguna yang pulang ke Lembah Klang ekoran berakhirnya cuti umum Aidilfitri dan pengecualian bayaran tol Rahmah pada hari ini.
“Antara langkah penyuraian kesesakan yang dilaksanakan adalah pengaktifan laluan (Smartlane) di Lebuh raya Utara Selatan dengan kerjasama pihak Plus Berhad.
“Antaranya di di kilometer (KM) 159 Persimpangan Port Dickson hingga KM 263 Persimpangan Seremban (arah Utara),” katanya dalam kenyataan hari ini.

Tambahnya, lokasi lain yang diaktifkan Smartlane juga adalah di KM19 Persimpangan Senai hingga KM 27 Persimpangan Kulai (arah Utara).
Dalam pada itu, JSPT mengalu-alukan sebarang info dan maklumat berkaitan kemalangan atau kesesakan luar biasa daripada semua pengguna jalan raya.
Jelasnya, orang ramai boleh menyalurkan kepada bilik gerakan trafik Bukit Aman di talian 03-22663356 yang bertugas 24 jam setiap hari.
“PDRM dan pihak konsesi Lebuh raya terlibat serta Lembaga Lebuh raya Malaysia sentiasa bekerjasama agar kesesakan yang berlaku dapat diminimumkan,” ujarnya. – KOSMO! ONLINE


Tidak lagi bertudung, Alya Iman ingin jadi diri sendiri
Oleh NUR AL-FAIRUZA SYARFA NOR SAIDI

24 April 2023, 5:30 pm
PETALING JAYA – “Saya cuma mahu tunjukkan diri yang sebenar.”
Demikian respons pelakon, Alya Iman selepas mengejutkan orang ramai dengan penampilan tidak bertudung pada 1 Syawal lalu.
Menurut Alya atau nama lengkapnya Nur Alya Iman Azmil, 22, tindakannya berkongsi tentang penampilan terbaharu kerana  enggan terus menipu tentang diri sendiri dalam media soaial.
Tidak mengambil pusing mengenai kecaman orang ramai, dia tidak menghalang mana-mana individu untuk membenci penampilan baharunya itu.
“Kenapa mahu menipu dalam media sosial? Sudah-sudahlah jadi hipokrit dan membohongi semua orang.
“Inilah diri saya yang sebenar. Terpulang untuk menerima dan jika tidak suka pun tak mengapa,” katanya ketika dihubungi Kosmo! Online hari ini.

Dalam pada itu, anak kepada pelakon Allahyarham Azmil Mustapha itu sememangnya lebih selesa dengan imej tidak berhijab ketika ini.
“Keputusan untuk tidak berhijab untuk beri peluang orang ramai kenal diri saya yang sebenar bahkan memang lebih selesa tak bertudung dalam kehidupan seharian.
“Kali ini saya sedar dan tidak mahu menjadi hipokrit serta terus membohongi semua orang,” ujarnya.
Dia juga tidak mempunyai alasan tersendiri tentang pemilihan tarikh 1 Syawal untuk  berkongsi kepada umum mengenai imej terbaharunya itu.
Alya bagaimanapun berbuat demikian selepas mendapat persetujuan daripada ahli keluarga dan teman rapatnya.
“Tiada alasan yang khusus mengapa saya tampil tidak bertudung pada 1 Syawal lalu.
“Keputusan itu dilakukan selepas berbincang dengan keluarg dan teman rapat, mereka bersetuju sahaja,” kongsinya lagi.
Terdahulu, pada 1 Syawal lalu Alya mengejutkan ramai selepasn memuat naik hantaran memaparkan dia tidak lagi bertudung. – KOSMO! ONLINE


Tarik pukat jadi acara pelancongan terbaharu Terengganu
Oleh NOOR HAYATI MAMAT

24 April 2023, 1:05 pm
MARANG -Aktiviti tarik pukat yang merupakan tradisi nelayan pesisir pantai Terengganu bakal dimasukkan sebagai salah satu acara tahunan dalam kalendar pelancongan negeri mulai tahun hadapan.
Menteri Besar Terengganu, Datuk Seri Dr. Ahmad Samsuri Mokhtar berkata, keunikan amalan tradisi itu mampu menarik kedatangan pelancong selain usaha memastikan aktiviti tradisi berkenaan tidak pupus ditelan zaman.
“Aktiviti tarik pukat ini sudah biasa bagi komuniti nelayan pantai. Bukan sekadar kebersamaan rapatkan ukhwah masyarakat semata-mata tetapi rutin tradisi ini sebenarnya mempunyai keunikan tersendiri sebagai produk pelancongan.
“Kerajaan negeri Terengganu akan jadikan acara rasmi tahunan dan dimasukkan dalam kalendar tahunan mulai tahun depan,” katanya selepas merasmikan program Tarik Pukat Raya di Pantai Pulau Kebabu di sini hari ini.
Seramai 300 penduduk tempatan dan perantau pulang ke kampung turut serta menarik pukat yang dilempar untuk menangkap ikan di pesisir pantai.
Ahmad Samsuri berkata, penganjuran pada kali ini juga bertujuan memeriahkan lagi sambutan Aidilfitri yang memasuki 3 Syawal semalam.

Tambah beliau, selain Pulau Kekabu, beberapa lokasi pesisir pantai lain di negeri ini akan dikenal pasti bagi penganjuran program tarik pukat terbabit. – KOSMO! ONLINE


Trafik sesak dan perlahan di Lebuh raya KL-Karak
Oleh KOSMO!

24 April 2023, 2:17 pm
PETALING JAYA – Keadaan trafik di Lebuh raya Kuala Lumpur – Karak sesak lebih satu jam dari Bentong ke Lentang, ekoran penambahan kenderaan petang ini.
Menerusi hantaran di Facebook Lembaga Lebuhraya Malaysia, trafik dilaporkan tinggi dan perlahan dari arah Barat atau Kuala Lumpur sebelum Hentian Gombak ke Plaza Tol Gombak.
“Keadaan yang sama juga turut dilaporkan sebelum terowong Genting Sempah ke Km 31 dan Kampung Sungai Dua ke Plaza Tol Bentong terus ke Lentang,” katanya.
Dalam pada itu, di Lebuh raya Plus @E2 terdapat kemalangan di KM 282.5 arah Selatan dari Nilai ke Seremban yang menyebabkan trafik perlahan.
“Trafik juga masih perlahan arah Selatan dari Jasin ke Tangkak, dari Putra Mahkota ke R&R Seremban, dari Bidor ke Slim River.
“Trafik perlahan arah Utara dari Seremban ke Nilai, dari Pedas Linggi ke Seremban, dari Slim River ke Sungkai, Rawang ke Sungai Buaya dan dari Ayer Keroh ke Pedas Linggi ekoran penambahan kenderaan,” katanya.

Menurutnya lagi, terdapat kemalangan di KM 69.1 arah Selatan dari Machap ke Simpang Renggam yang menyebabkan lorong tengah terhalang dan trafik dilaporkan bergerak perlahan. – KOSMO! ONLINE


Pelajar Tingkatan 6 maut kemalangan
Oleh NOOR HAYATI MAMAT

24 April 2023, 3:11 pm
HULU TERENGGANU – Seorang pelajar Kolej Tingkatan Enam Hulu Terengganu maut selepas kereta Perodua Kancil dinaikinya terlibat dalam kemalangan di Kilometer 4 Jalan Gaung – Teris berhampiran Kampung Tajin di sini semalam.
Dalam kemalangan pada pukul 12.55 tengah hari itu, mangsa, Nurnazifa Faizul Azman,19, cedera parah pada bahagian kepala dan kaki.
Ketua Polis Daerah Hulu Terengganu, Deputi Superintendan Hasmerra Hassan berkata, remaja tersebut meninggal dunia ketika sedang menerima rawatan di Unit Rawatan Rapi, Hospital Hulu Terengganu (HHT) di sini pada pukul 4.30 petang kelmarin.
Beliau berkata, rakan mangsa, Hani Syuhada Azizan,19, yang berada di tempat duduk penumpang hadapan kereta Perodua Kancil turut cedera dalam kemalangan tersebut.
“Empat sekeluarga berusia antara dua hingga 26 tahun yang menaiki kereta Perodua Myvi juga mengalami kecederaan.
“Kesemua mangsa telah dikejarkan ke unit kecemasan HHT untuk menerima rawatan,” katanya di sini hari ini.

Hasmerra berkata, siasatan awal mendapati kereta Perodua Kancil yang dipandu Nurnazifa Faizul dari arah Kuala Berang dikatakan tiba-tiba hilang kawalan lalu terbabas memasuki laluan bertentangan.
Tambah beliau, kereta Perodua Myvi dinaiki empat sekeluarga gagal mengelak lalu merempuh kereta Perodua Kancil dinaiki remaja terbabit. – KOSMO! ONLINE


Haram belanja guna duit raya anak
Oleh KOSMO!

24 April 2023, 2:22 pm
PETALING JAYA – Haram hukumnya sekali gus satu perbuatan berdosa sekiranya menggunakan duit raya yang diterima anak-anak bagi perbelanjaan peribadi.
Pendakwah bebas, Ustaz Azhar Idrus berkata, bagaimanapun jika dalam keadaan terdesak, ibu bapa boleh menggunakan wang tersebut, namun perlu menggantikannya semula.
“Banyak berlaku dalam masyarakat, contohnya duit raya budak-budak dapat banyak. Abang long dapat RM260, adik ‘ngoh’ dapat RM170, adik bongsu pula RM400 dalam sehari. Kalau dah sampai enam hari raya, beratus-ratus dapat.
“Kemudian ambil pula duit anak untuk belanja, jadi hukumnya haram. Ramai orang buat dosa ini. Beli ‘spoiler’ (lampu kereta) atau bayar cukai motosikal,” katanya menerusi satu video ceramah.
Beliau berkata, sekiranya mereka benar-benar terdesak untuk menggunakan duit raya anak, ia wajib dibayar semula kepada mereka.
“Boleh guna, pinjam sekejap ketika terdesak. Contohnya orang datang nak potong api sebab tak bayar elektrik RM80 tiada duit dah. Kalau tak bayar, mudarat kepada anak itu juga. Jadi boleh pinjam duit anak kejap untuk bayar bil serta wajib bayar balik,” tegasnya. – KOSMO! ONLINE


Maaf saya tak boleh jawab – Haqiem Rusli
Oleh HANISAH SELAMAT

24 April 2023, 2:26 pm
PETALING JAYA – “Maaf, untuk soalan itu saya tak boleh jawab”.
Demikian maklum balas penyanyi Haqiem Rusli mengenai tindakan isterinya Anis Sofea memadam gambar mereka berdua di Instagram yang mencetuskan tanda tanya ramai.
Lebih merancakkan spekulasi tersebut ialah apabila pemilik nama Wan Anis Sofea Wan Zamzuri itu hanya meninggalkan beberapa foto yang memperlihatkan dirinya tidak lagi berhijab penuh.
Secara tidak langsung, perkara tersebut seolah-olah sengaja mahu memberikan mesej atas tindakan dilakukannya (buka hijab) sebelum ini.
Sementara itu, seakan enggan memberikan sebarang jawapan selain enggan mencetuskan salah faham, penyanyi Tergantung Sepi itu hanya mengharapkan doa daripada orang ramai.
“Saya minta doa yang baik-baik sahaja,” katanya membalas lagi persoalan diajukan Kosmo! Online menerusi aplikasi WhatsApp hari ini.

Ditanya mengenai sambutan hari raya bersama isteri tercinta, katanya mereka meraikan Syawal di ibu negara sahaja.
“Hari Raya ini, saya dan isteri menyambutnya bersama-sama di Hulu Langat,” katanya lagi.
Menerusi tinjauan dalam Instagram isterinya yang berusia 21 tahun itu, Anis meraih perhatian apabila memuat naik gambar hitam putih bersama Haqiem yang turut memaparkan rambut panjangnya yang cantik beralun.
Sejak semalam, nama Anis menjadi sebutan ramai selepas dia dilihat memadam foto dalam akaun Instagram.
Paling mencetuskan tanda tanya ialah dia seterusnya memuat naik foto tidak lagi memakai hijab.
Terdahulu pasangan sejoli itu disatukan sebagai suami isteri pada 19 November 2021 selepas dua tahun mengenali hati budi. – KOSMO! ONLINE


Meriah tuan rumah hidang 70 bekas kuih raya
Oleh KOSMO!

24 April 2023, 3:34 pm
PETALING JAYA – Bukan tujuh tetapi 70 bekas kaca diisi pelbagai jenis kuih raya dihidangkan kepada tetamu yang datang menziarahi di rumah, sekali gus disifatkan jumlah tersebut agak banyak.
Itu keunikan ditampilkan sebuah rumah diziarahi seorang pengguna TikTok dikenali sebagai ijansritiram sewaktu melakukan kunjungan Aidilfitri di kediaman.
Berdasarkan video yang dipaparkan, kesemua 70 bekas kaca berisi kuih raya itu dihidangkan di atas karpet yang diletakkan lapik kain, manakala tetamu boleh duduk bersila di situ.
“Dari aku kecil sampai dah beruban, tiap kali raya tak pernah terlepas datang. Begitulah banyaknya kuih dan bekasnya,” kata lelaki tersebut.
Perkara itu juga diakui seorang pengguna TikTok dikenali sebagai Princess yang meninggalkan komen pada video itu serta memberitahu, tuan rumah tersebut pernah menghidangkan 150 bekas kaca berisi kuih raya.
“Baru saja beraya dekat rumah ini semalam. Dulu-dulu sampai 150 bekas, sekarang dah tinggal 70 bekas saja sebab banyak dah sumbing. Katanya tak nak hidang pada orang,” ujarnya.

“Aku ni dahlah ‘complicated’, masuk rumah ni mahu dua jam aku pilih mana yang betul-betul berkenan di hati,” seloroh Dang Widuri Kayasmini.
“Ya Allah banyak betul kuih raya. Mesti rambang mata tak tahu mana satu nak makan,” komen Nephophilia123.
“Rumah aku kuih enam bekas pun susah nak habis. Kerepek, keropok, kudap-kudap semua laku ‘keras’,” kata Aduk@[email protected]@25. – KOSMO! ONLINE


Kanak-kanak lelaki tercampak selamat, ibu maut nahas dua Myvi
Oleh ASLIZA MUSA

24 April 2023, 4:15 pm
KAMPAR – Seorang kanak-kanak lelaki berusia dua tahun terselamat selepas tercampak keluar dari kenderaan dalam kemalangan di Kilometer 291.3, Lebuh Raya Utara-Selatan arah selatan dekat sini pagi tadi.
Nahas itu bagaimanapun mengorbankan ibu kanak-kanak terbabit, Norfadilah Ismail, 34, yang meninggal dunia di lokasi kejadian akibat kecederaan di bahagian kepala dan dalaman.
Ketua Polis Daerah Kampar, Superintenden Mohamad Nazri Daud berkata, maklumat nahas membabitkan dua buah kereta jenis Perodua Myvi itu diterima pada pukul 8.10 pagi.
Katanya, dalam kemalangan itu, seorang wanita yang duduk di bahagian penumpang hadapan maut manakala anak lelaki yang dipangkunya pula tercampak keluar dari kenderaan.
“Sebuah kereta dipandu lelaki berusia 22 tahun dipercayai melanggar belakang kereta dinaiki tiga beranak itu sebelum kenderaan berkenaan terbabas dan terbalik.
“Pelanggaran tersebut menyebabkan ibu kanak-kanak itu maut manakala anaknya pula terselamat dan dilaporkan tidak mengalami sebarang kecederaan serius,” katanya di sini hari ini.

Menurut beliau, dalam kejadian tersebut bapa kanak-kanak berusia 36 tahun itu tidak cedera begitu juga pemandu yang terlibat dan tiga rakannya.
Katanya, mayat wanita itu dihantar ke Hospital Kampar untuk bedah siasat manakala anak lelakinya pula dirujuk ke Hospital Raja Permaisuri Bainun (HRPB) di Ipoh untuk pemeriksaan lanjut.
“Siasatan lanjut sedang dijalankan mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Elly Mazlein bersederhana, sedar populariti tak kekal lama
Oleh NUR EMIRA SAIZALI

24 April 2023, 4:03 pm
PETALING JAYA – Pengacara dan pelakon Elly Mazlein sering mengingatkan diri agar sentiasa merendah diri meskipun berada di puncak populariti ketika ini.
Menurut Elly atau nama penuhnya Sharifah Aida Mazlina Syed Hanafi, 42, peringatan tersebut diterapkan dalam dirinya kerana percaya posisi yang dipegangnya ketika ini tidak akan kekal lama.
“Saya sentiasa mengamalkan konsep bersederhana, beringat dan tanam diri bahawa satu hari nanti tempat ini akan diambil alih orang lain.
“Hidup kita ini ibarat roda. Jadi apabila berada dalam satu posisi selesa, rasai dan nikmatinya sebelum diganti oleh orang lain,” katanya kepada Kosmo! Online baru-baru ini.
Katanya yang popular menerusi drama Kampung People, perkara tersebut adalah perlu diingatkan pada dirinya bagi mengelak berasa kecewa sekiranya reputasi jatuh satu hari nanti.
“Kalau fikir begitu, insya-Allah kita tak akan sakit (jika reputasi jatuh) sebab kita sentiasa realiti sebab tempat kita akan sentiasa di ambil alih.

“Sebab itu saya selalu ingatkan diri sendiri mengenainya sebab momen ini tidak akan kekal lama,” ujarnya yang menyambut Aidilfitri selama lima hari di kampung halaman suaminya, Mohamad Azlan Che Nuh di Kelantan.
Mengimbau semula, kerjaya Elly atau lebih dikenali dengan gelaran Kak Lina Pom Pom dalam bidang pengacaraan semakin menyinar selepas menjadi pengacara Gegar Vaganza musim kesembilan bersama Nabil Ahmad. – KOSMO! ONLINE


Mayat warga emas dijumpai terlentang dalam selut
Oleh ROHANA MOHD. NAWI

24 April 2023, 3:43 pm
BACHOK – Mayat seorang lelaki warga emas yang dipercayai sakit jantung akibat salur darah tersumbat ditemui di dalam lopak air berselut di kawasan bendang Pangkalan Haji Ali di sini semalam.
Mangsa yang berusia 68 tahun dijumpai dalam keadaan terlentang di dalam selut itu oleh orang awam kira-kira pukul 12.40 tengah hari.
Timbalan Ketua Polis Daerah Bachok, Deputi Superintendan Mohamad Zohan Seman berkata, pemeriksaan pada tubuh badan mangsa tidak menemui sebarang kecederaan.
Menurutnya, selain itu, tiada sebarang objek yang boleh dikaitkan dengan kematian mangsa ditemui di lokasi kejadian.
“Mayat mangsa dihantar ke Hospital Raja Perempuan Zainab II, Kota Bharu untuk dibedah siasat.
“Hasil bedah siasat mendapati, punca kematian mangsa disebabkan salur darah koronari (jantung),” katanya dalam satu kenyataan hari ini.

Mohamad Zohan memberitahu, tiada sebarang unsur jenayah yang boleh dikaitkan dengan kematian mangsa.
Tambahnya, siasatan masih dijalankan dan kes tersebut setakat ini diklasifikasikan sebagai mati mengejut. – KOSMO! ONLINE


Kedah didesak bina loji air mini di Kuala Kedah
Oleh MOHD. RAFIE AZIMI

24 April 2023, 3:29 pm
ALOR SETAR – Kerajaan Negeri Kedah didesak supaya membina sebuah loji mini di Kuala Kedah, di sini bagi menyelesaikan isu air di kawasan itu yang semakin meruncing terutama pada musim perayaan.
Ketua UMNO Bahagian Kuala Kedah, Datuk Abdul Muthalib Harun berkata, cadangan pembinaan loji tersebut sudah dibangkitkan sejak tiga tahun lalu bagi menyelesaikan masalah dihadapi kira-kira 35,000 akaun pengguna di situ.
Namun katanya, sehingga kini tiada sebarang langkah diambil bagi memastikan pembinaan loji tersebut menjadi kenyataan.
“Pernah juga perkara itu dibangkitkan dalam satu forum bersama Majlis Bandaraya Alor Setar (MBAS) tetapi jawapan diberikan pihak kerajaan negeri adalah loji mini itu tidak sesuai dibina di Kuala Kedah.
“Sedangkan di tempat-tempat lain, kita lihat pembinaan loji mini mampu menyelesaikan masalah bekalan air. Bagi kami, perkara ini boleh direalisasikan sekiranya kajian dilaksanakan termasuk dengan kerjasama Lembaga Sumber Air Negeri Kedah (LSANK),” katanya.
Beliau berkata demikian ketika ditemui pemberita pada Majlis Rumah Terbuka dianjurkannya di Taman Rakyat, Mergong di sini hari ini.

Mengulas lanjut katanya, masalah bekalan air di Kuala Kedah telah lama berlaku, namun tiada tindakan proaktif daripada kerajaan negeri menyebabkan penduduk ‘menderita’ setiap kali musim perayaan.
Dakwanya, setiap kali penduduk membuka paip, yang keluar hanyalah angin dengan aduan dikemukakan melalui pusat panggilan Syarikat Air Darul Aman (SADA) juga tidak menerima sebarang jawapan tuntas. – KOSMO! ONLINE


[VIDEO] Wanita halang kereta di lampu isyarat diminta tampil buat laporan polis
Oleh NOR SHAFAWATI YUP

24 April 2023, 10:21 am
PORT DICKSON – Pihak polis meminta seorang wanita yang videonya tular di media sosial menunjukkan dia menghalang sebuah kereta yang sedang bergerak di hadapan sebuah lampu Isyarat, di Batu 1 di sini tampil membuat laporan polis.
Timbalan Ketua Polis Daerah Port Dickson, Deputi Superintenden Muhamad Mustafah Hussin berkata, pihaknya telah mengesan satu video berdurasi 33 saat di akaun Twitter @bckupacc99 menunjukkan seorang wanita cuba menghalang sebuah kereta Proton Wira yang sedang bergerak di persimpangan lampu isyarat tersebut pada 9.43 pagi semalam.
Menurut Muhamad Mustafah, perbuatan dan tingkah laku yang dilakukan oleh wanita tersebut boleh membahayakan diri sendiri dan mendatangkan kerisauan terhadap orang awam.
“Setakat ini, pihak polis masih belum menerima apa-apa laporan polis yang dibuat daripada Individu berkenaan berhubung dengan Insiden yang berlaku,” katanya dalam kenyataan di sini semalam.
Jelas beliau, pihak polis menggesa individu tersebut supaya tampil ke Ibu Pejabat Polis Daerah (IPD) Port Dickson atau balai polis berdekatan bagi membuat laporan.
“Penyebaran sedemikian adalah menjadi satu kesalahan mengikut Seksyen 233 Akta Komunikasi dan Multimedia 1998,” katanya.

“Pihak polis amat berharap individu ini segera menghubungi polis agar isu itu dapat diselesaikan segera.
“Orang awam juga boleh menyalurkan maklumat berkaitan seperti yang ditularkan di media sosial,” katanya. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Pekebun maut nahas dua trak pikap bertembung
Oleh AIMUNI TUAN LAH

24 April 2023, 12:59 pm
GUA MUSANG – Seorang pekebun maut selepas trak pikap yang dipandunya hilang kawalan dan bertembung dengan sebuah lagi trak pikap di Kilometer 63, Jalan Gua Musang-Lojing dekat Pos Hendrop di sini kelmarin.
Dalam kejadian kira-kira pukul 8.15 malam itu, mangsa, A. Ruban, 25, yang memandu trak pikap jenis Isuzu meninggal dunia di lokasi kejadian selepas tercampak keluar dari kenderaannya.
Ketua Polis Daerah Gua Musang, Superintendan Sik Choon Foo berkata, siasatan awal mendapati, mangsa memandu dari arah Gua Musang menghala ke Lojing sebelum kenderaan dipandunya hilang kawalan.
Katanya, keadaan itu menyebabkan kenderaan dipandu Ruban masuk ke laluan bertentangan dan bertembung dengan sebuah trak pikap jenis Toyota Hilux yang dinaiki dua lelaki berusia 20 dan 23 tahun.
“Nahas itu mengakibatkan mangsa tercampak keluar dari kenderaannya dan meninggal dunia di tempat kejadian.
“Pemandu dan penumpang jenis Toyota Hilux yang juga merupakan pekebun mengalami cedera ringan selepas kenderaan dinaiki mereka terbalik,” katanya dalam satu kenyataan hari ini.

Choon Foo memberitahu, mayat Ruban dibawa ke Hospital Gua Musang di sini untuk proses bedah siasat manakala dua lagi mangsa dirawat di Hospital Sultanah Hajjah Kalsom, Cameron Highlands, Pahang.
Choon Foo berkata, orang ramai yang mempunyai sebarang maklumat mengenai kejadian itu boleh hubungi Bahagian Siasatan dan Penguatkuasaan Trafik Ibu Pejabat Polis Gua Musang di talian 09-912 1222 atau pegawai penyiasat 017-283 0392 untuk membantu siasatan.
Tambahnya, kes disiasat mengikut Seksyen 41 (1) Akta Pengangkutan Jalan 1987. – KOSMO! ONLINE


Warga asing penuhi KLCC cuti Aidilfitri
Oleh KOSMO!

24 April 2023, 11:39 am
PETALING JAYA – Di sebalik kemeriahan sambutan hari raya warga kota dengan pulang ke kampung menyambutnya dengan sanak saudara, berbeza pula warga asing di Malaysia apabila mengambil kesempatan cuti dengan memenuhi Suria Kuala Lumpur City Centre (KLCC).
Menerusi video dikongsikan pengguna TikTok di sekitar Suria KLCC, tempat tumpuan orang ramai itu dipenuhi warga asing, malah ada yang menyifatkan seolah-olah bukan lagi di Malaysia.
Warga asing tersebut memenuhi sekitar dalam pusat beli-belah terkemuka itu termasuk di bahagian luar Suria KLCC sambil bergambar dan menikmati suasana pemandangan bersama rakan-rakan.
Biarpun terdapat pengguna media sosial yang beranggapan kehadiran warga asing dengan jumlah yang ramai menjadikan rakyat Malaysia seperti asing di situ, ada juga menyifatkan itu sahaja cara mereka menyambut Aidilfitri di negara orang.
“Di Port Dickson pun sama, meriah ‘depa’. Mungkin waktu macam ini baru boleh berjalan ‘sakan’,” komen F&L-SHOP.
“Kasihan tengok tak dapat balik beraya. Waktu ini saja kawan satu negara bercuti. Okaylah buat ‘raso-raso’, kasihan mereka ni,” ujar minnie.

“Sebenarnya mereka tak ganggu pun. Raya pertama dan kedua sama saja. Mereka tak ada keluarga, jadi dengan cara ini mereka bersosial. Asalkan tak buat hal, tak ada isu,” komen pravin95554.
Sementara itu, seorang pengguna TikTok dipercayai warga asing meninggalkan komen menjelaskan waktu itu sahaja mereka boleh bercuti menyambut hari raya bersama rakan-rakan.
“Dua tiga hari saja cuti, dia orang ‘enjoy’. Lain hari kerja, kami tak ada keluarga di sini. Kami semua kawan-kawan, makan sama, solat sama-sama,” kata mdsaifuli. – KOSMO! ONLINE


Remaja maut rempuh kereta rosak
Oleh OTHMAN YAHAYA

24 April 2023, 11:28 am
SUNGAI PETANI – Seorang remaja lelaki maut selepas motosikal ditunggangi merempuh sebuah kereta yang berhenti di lorong kecemasan di Kilometer 78.1 Lebuh Raya Utara-Selatan, di sini awal pagi tadi.
Dalam kejadian pada pukul 3.30 pagi itu, mangsa, Muhammad Faris Mohamad Zaini,19, yang menunggang motosikal jenis Yamaha Y15 maut di lokasi kejadian akibat kecederaan parah pada anggota badan.
Ketua Polis Daerah Kuala Muda, Asisten Komisioner Zaidy Che Hassan berkata, mangsa yang datang dari arah Gurun ke Alor Setar dipercayai menunggang motosikal itu dengan kelajuan tinggi.
Katanya, mangsa kemudian merempuh bahagian belakang kereta jenis Mazda yang berhenti di lorong kecemasan kerana rosak.
“Siasatan awal mendapati mangsa gagal mengawal motosikalnya walaupun pemandu kereta berusia 31 tahun meletakkan kon di belakang kenderaannya,” ujarnya. – KOSMO! ONLINE


Hutan Merang pula terbakar
Oleh MOHD AZLI ADLAN

24 April 2023, 10:41 am
SETIU – Satu lagi hutan di daerah ini terbakar awal pagi tadi di Merang di sini iaitu kira-kira 23 kilometer dari lokasi Hutan Rhu Sepuluh yang terbakar sebelum ini.
Komander Operasi Jabatan Bomba dan Penyelamat Malaysia (JBPM) Terengganu, Mohd. Mazimi Mohamad berkata, kebakaran terbabit telah memusnahkan kira-kira lima hektar Hutan Merang terbabit.
“Seramai 32 anggota bomba dari lima balai bomba di daerah ini, Kuala Nerus, Besut dan Kuala Terengganu telah dikerah untuk memadamkan kebakaran.
“Lima tangki air yang dibawa menggunakan kenderaan pacuan empat roda, Toyota Hilux dan Mitsubishi Triton telah digunakan untuk misi pemadaman hutan berkenaan,” katanya di sini hari ini.
Mohd. Mazimi berkata, teknik ofensif telah digunakan bagi kerja-kerja pemadaman dan mengawal api kebakaran daripada merebak.
Jelas beliau, kebakaran Hutan Merang tersebut berjaya dikawal dan dipadamkan sepenuhnya pada pukul 2.30 pagi tadi.

“Saya menasihatkan orang ramai agar tidak melakukan pembakaran terbuka sewaktu cuaca kering pada tempoh ini,” katanya. – KOSMO! ONLINE


Syawal tamatkan sengketa Ajak, Shahrol
Oleh HANISAH SELAMAT

24 April 2023, 12:30 pm
PETALING JAYA – Kehadiran Syawal tahun ini memberi makna tersendiri buat dua anggota kumpulan Shiro, Ajak dan Shahrol apabila menamatkan sengketa yang difahamkan tercetus sejak lima tahun lalu.
Berita gembira itu dikongsikan Ajak atau nama sebenarnya Mohd Hanaffi Razak yang memuatnaik gambar mereka di Instagramnya, baru-baru ini.
“Waktu dah memaafkan,” katanya ringkas seakan merujuk situasi positif membabitkan persahabatan mereka.
Dalam perkongsian sama Ajak turut menyertakan serangkap pantun mencuit hati bagi mengucapkan terima kasih kepada teman yang berkongsi rezeki.
“Anak memerang mandi manda, Tersangkut akar jatuh perigi, Kami semua kawan lama, Terima kasihlah belanja kopi,” tulisnya.
Sekitar Ogos tahun lalu kemelut dalam persahabatan kedua-duanya mula tersingkap apabila mereka saling berbalas kenyataan di media sosial mengenai isu membabitkan sebuah stesen radio.

Ketika itu dalam maklum balas Ajak kepada kenyataan Shahrol, dia turut mendedahkan sebenarnya hubungan mereka dingin sejak lima tahun sebelum itu.
Akibatnya terdedah lagi pelbagai cerita lain yang selama ini hanya tersimpan kemas dalam kalangan orang terdekat mereka saja.
Ajak bersama Shahrol atau nama lengkapnya Shahrol Azizie Azmi, 38, adalah saudara sepupu yang bergabung membentuk kumpulan Shiro untuk menyertai pertandingan realiti Raja Lawak.
Tuah berpihak kepada mereka apabila meraih juara Raja Lawak musim keenam seterusnya mengungguli gelaran Maharaja Lawak Mega 2018. – KOSMO! ONLINE


Rohana Jalil dipindah wad separa kritikal
Oleh HANISAH SELAMAT

24 April 2023, 12:04 pm
PETALING JAYA – Penyanyi era 1980-an, Rohana Jalil yang ditempatkan di unit rawatan rapi (ICU), Hospital Canselor Tuanku Muhriz (HCTM) Universiti Kebangsaan Malaysia (UKM) sejak Selasa lalu, kini sudah dipindahkan ke unit dependensi tinggi (HDU).
Anak bongsunya, Kilafairy berkata, ibunya masih berada pada tahap kritikal, namun tahap kesihatannya lebih baik berbanding sebelum ini apabila boleh bernafas sendiri tanpa bantuan oksigen.
“Mama masih kritikal, cuma dia dah dipindahkan dari ICU ke HDU iaitu wad separa kritikal. Dia dah boleh bercakap sikit-sikit, selain boleh bernafas sendiri.
“Ada sedikit perubahan positif daripada keadaannya sebelum ini. Cuma mama masih dalam pemantauan rapi doktor,” katanya kepada Kosmo! Online.
Menurut pemilik nama penuh Syakila Nisa Jahangir Khan, 30, buat masa ini keadaan ibunya juga masih lemah, sekaligus mudah mendapat jangkitan.
“Sekarang memang dihadkan pelawat, dengan hanya adik beradik mama sahaja dibenarkan berjumpanya. Itu pun tidak sampai 10 minit.

“Dalam situasinya yang senang terkena jangkitan virus, ditambah kes covid-19 yang masih meningkat memang kita perlu elakkan sebarang risiko.
“Apabila keadaannya bertambah baik nanti, saya akan maklumkan kepada kawan rapat mama tentang lawatan. Kami minta doakan mama cepat sembuh,” katanya lagi.
Rohana atau nama sebenarnya, Dara Abd Jalil, 68, yang dimasukkan ke HCTM Selasa lalu selamat menjalani pembedahan merawat kebocoran pada usus perut sehari kemudian.
Dua hari sebelum dimasukkan ke hospital, juara Bintang RTM 1980-an itu membuat persembahan bersama Jaafar Onn di sebuah pusat beli belah di Shah Alam, dalam kondisi kesihatan yang agak lemah berikutan sakit perut.
Penyanyi Rayuanku itu sempat membawakan empat lagu, namun pada akhir persembahan dia dilihat mencari tempat untuk duduk, seterusnya terpaksa dipapah untuk dibawa pulang.
Kelmarin Perdana Menteri, Datuk Seri Anwar Ibrahim, menziarahi Rohana bagi l memberi sokongan moral dan semangat kepadanya untuk terus kuat berhadapan dugaan. – KOSMO! ONLINE


Anggota polis cedera dalam kejadian langgar lari
Oleh SITI NOR MAS ERAH AMRAN

24 April 2023, 12:48 pm
SEBERANG PERAI – Seorang anggota polis mengalami kecederaan pada rahang dan mata kiri selepas terlibat dalam kejadian langgar lari di Jalan Bagan Dalam di sini pagi tadi.
Pemangku Ketua Polis Daerah Seberang Perai Utara, Superintendan Siti Nor Salawati Saad berkata, pihaknya menerima maklumat berhubung kemalangan membabitkan sebuah motosikal yang ditunggang anggota dengan sebuah lagi motosikal yang tidak dapat dikenal pasti kira-kira pukul 7.55 pagi tadi.
Menurutnya, kejadian berlaku ketika mangsa yang merupakan anggota di Balai Polis Butterworth sedang membuat pemantauan anggota bertugas.
“Siasatan mendapati, motosikal yang ditunggang anggota dari arah Bagan Luar menghala ke Bagan Dalam telah bergesel dengan dengan sebuah motosikal. Bagaimanapun, penunggang motosikal tersebut disyaki telah melarikan diri.
“Justeru, pihak polis sedang giat mengesan penunggang motosikal terbabit bagi membantu siasatan lanjut,” katanya kepada pemberita di sini hari ini.
Mengulas lanjut, beliau memberitahu, anggota polis terbabit kini menerima rawatan di Hospital Pulau Pinang (HPP) akibat mengalami kecederaan pada bahagian rahang dan mata sebelah kiri, luka dahi, jari kedua-dua belah tangan dan kaki.

Beliau memberitahu, mangsa kini dilaporkan berada dalam keadaan stabil dan kes tersebut disiasat mengikut Seksyen 43(1) Akta Pengangkutan Jalan 1987.
“Orang ramai atau mana-mana saksi yang mempuyai sebarang maklumat berkaitan kejadian ini diminta untuk tampil membantu siasatan.
“Mereka boleh menghubungi segera Bilik Gerakan Ibu Pejabat Polis Daerah Seberang Perai Utara (IPD SPU) ditalian: 04-5759122 atau boleh datang ke balai polis berhampiran atau menghubungi Pegawai Penyiasat kes ini iaitu Inspektor Jenny Jay Rumalin ditalian 013-8781700,” ujarnya. – KOSMO! ONLINE


Tol percuma, aliran trafik di lebuh raya utama masih lancar
Oleh KOSMO!

24 April 2023, 11:20 am
PETALING JAYA – Aliran trafik di sekitar Selangor dan Kuala Lumpur pada hari ketiga Syawal kelihatan masih lancar setakat pagi ini.
Menerusi tinjauan rakaman televisyen litar tertutup (CCTV) Lembaga Lebuh raya Malaysia (LLM), Lebuh raya Utara Selatan Hubungan Tengah (Elite), Lebuh Raya Persekutuan, trafik kelihatan lancar.
Sama juga seperti di Lebuh raya Shah Alam (Kesas), Lebuh Raya Kuala Lumpur – Putrajaya (Mex) dan Lebuh Raya Lembah Klang Selatan (Skve) dan Lebuh Raya Duta–Ulu Klang (DUKE).
Walau bagaimanapun, trafik kelihatan perlahan di Lebuh Raya Kuala Lumpur-Karak dari arah Timur sebelum masuk ke Plaza Tol Gombak.
Dalam pada itu, di Lebuh Raya Plus @ E1, trafik dilaporkan perlahan ekoran kemalangan di KM 291.3 arah Selatan dari Simpang Pulai ke Gopeng.
“Lorong kiri ditutup sementara bagi kerja pengalihan kemalangan. Trafik perlahan sesak sejauh 3 kilometer (KM).

“Di lebuh raya yang sama, terdapat kemalangan KM 424.7 dari Bukit Tagar ke Bukit Beruntung, namun tiada lorong terhalang dan trafik dilaporkan lancar.
“Trafik turut perlahan di lebuh raya tersebut dari arah Utara, Slim River ke Sungkai,” katanya.
Menurutnya lagi, trafik di Lebuh Raya Plus @ E2, dari arah Utara, Senai ke Hentian Sebelah Simpang Renggam, kawasan rehat dan rawat (R&R) Machap (U) ke Ayer Hitam juga dilaporkan perlahan.
“Trafik perlahan arah Utara dari Skudai ke Sedenak disebabkan penambahan kenderaaan,” ujarnya. – KOSMO! ONLINE


Gempa bumi kuat di Kepulauan Kermadec, New Zealand
Oleh KOSMO!

24 April 2023, 10:29 am
PETALING JAYA – Gempa bumi kuat dengan magnitud 7.1 dilaporkan berlaku di Kepulauan Kermadec, New Zealand pukul 8.41 pagi, hari ini.
Jabatan Meteorologi Malaysia (MetMalaysia) memakluman, gempa bumi tersebut dengan koordinat 29.9 darjah selatan dan 177.6 darjah barat serta jarak 1,037 kilometer (km) Timur Laut dari Tauranga, New Zealand.
“Bagaimanapun, tiada ancaman tsunami kepada Malaysia,” menurut hantaran Facebook MetMalaysia hari ini. – KOSMO! ONLINE


3 beradik lemas mandi di Pantai Cahaya, Port Dickson
Oleh ZAKKINA WATI AHMAD TARMIZI

24 April 2023, 12:17 am
PORT DICKSON – Tiga beradik perempuan meninggal dunia apabila lemas selepas mandi di pantai bersama keluarga dalam kejadian di Pantai Cahaya, di sini petang tadi.
Kesemua mangsa yang ditemukan lemas dikenali sebagai R. Dawige, 29, R. Kalaivani, 30, dan R. Sathiyadevi, 19, masing-masing beralamat dari Banting, Selangor.
Komander Operasi Balai Bomba dan Penyelamat Telook Kemang, Penolong Penguasa Bomba, Azizee Alias berkata, pihaknya mendapat panggilan kecemasan mengenai kejadian pada pukul 5.57 petang tadi.
“Kejadian melibatkan sebuah keluarga yang terdiri daripada dua lelaki dan tiga wanita, empat daripadanya merupakan adik-beradik dipercayai bermandi-manda di Pantai Cahaya, Port Dickson.
“Dua mangsa yang selamat dikenali sebagai adalah J. Sathiawaran, 29, dari Perak dan R. Veeran, 26, dari Banting, Selangor.
“Kami mengambil masa satu jam untuk menyelamatkan mangsa lemas yang jaraknya 50 meter dari pesisiran pantai. Tugas pencarian mudah susulan mangsa kelihatan di permukaan pantai,” katanya ketika dihubungi hari ini.

Tambah beliau, mayat kesemua mangsa yang meninggal dunia telah diserahkan kepada pihak polis.
“Mangsa yang selamat pula diserahkan kepada pihak Kementerian Kesihatan untuk tindakan lanjut,” katanya lagi. – KOSMO! ONLINE.


Gagal samun iPhone 14 malam raya
Oleh ISKANDAR SHAH MOHAMED

24 April 2023, 9:19 am
SABAK BERNAM – Tindakan berani seorang pekerja kedai telefon bimbit berjaya mengagalkan samun iPhone 14 Plus Promax bernilai lebih RM5,000 dilakukan dua suspek di Sungai Besar, kelmarin.
Kejadian kira-kira pukul 7.30 malam pada malam raya itu berlaku ketika suspek yang menaiki motosikal menyamar sebagai pelanggan dengan memasuki premis tersebut.
Ketua Polis Daerah Sabak Bernam, Superintendan Agus Salim Mohd. Alias berkata, kejadian ittu dikesan pihaknya menerusi satu video tular di media sosial  memaparkan tiga lelaki bergelut di hadapan kedai tersebut semalam.
Katanya, semakan lanjut mengesahkan satu laporan polis berkaitan kes samun dibuat seorang wanita yang juga penyelia premis berkenaan.
“Siasatan mendapati seorang pekerja wanita dan lelaki yang berada di kedai itu didatangi seorang suspek yang kononnya mahu membeli telefon jenis iPhone 14.
“Namun, suspek lelaki itu menyerang salah satu pekerja dan merampas telefon di atas meja kaunter jualan,” katanya dalam kenyataan hari ini.

Beliau menambah, pekerja itu kemudian mengejar suspek hingga ke luar premis dan berlaku pergelutan.
Kata Agus Salim, semasa kejadian itu juga seorang lagi rakan suspek turut bergelut dengan pekerja tersebut.
“Ekoran pergelutan itu, kedua-dua suspek berjaya melarikan diri dengan menaiki dua motosikal manakala pekerja tersebut mengalami kecederaan dan telefon yang dirampas tercicir di lokasi kejadian,” ujarnya.
Tambah beliau, usaha memburu suspek sedang giat dilakukan dengan kes disiasat mengikut Seksyen 394 Kanun Keseksaan.
“Orang ramai yang mempunyai maklumat mengenai kejadian diminta menyalurkannya kepada Ketua Bahagian Siasatan Jenayah Sabak Bernam,
Asisten Superintendan Khairul Azmani Mohd. Zain di talian 03-32242222,” katanya. -KOSMO!ONLINE


Lelaki mengamuk mat rempit buat bising petang raya
Oleh NIK NUR IZZATUL HAZWANI NIK ADNAN

24 April 2023, 9:14 am
KEMAMAN – Gara-gara berang mat rempit membuat bising pada petang hari raya pertama, seorang lelaki telah berang lalu turun ke jalan raya menghalau golongan tersebut di Geliga di sini pada kelmarin.
Dalam kejadian pada pukul 6.45 petang itu, lelaki yang merupakan penduduk tempatan itu turut dilihat memegang dua batang kayu.
Tindakan dia menyebabkan sebahagian mat rempit yang rata-ratanya masih memakai baju Melayu berkenaan segera memecut motosikal mereka untuk melarikan diri.
Ketua Polis Daerah Kemaman, Superintendan Hanyan Ramlan berkata, siasatan awal mendapati kejadian tersebut berlaku di persimpangan lampu isyarat Kilometer 157, Jalan Kuala Terengganu -Kuantan berhampiran Geliga.
“Kertas siasatan telah dibuka berikutan penularan klip video tersebut yang berdurasi 26 saat di media sosial sejak petang semalam.
“Kita juga sedang mengesan semua pihak terlibat dalam kejadian tersebut bagi siasatan lanjut,” katanya di sini hari ini.

Dalam perkembangan sama, Hanyan menasihatkan orang ramai agar tidak mengambil tindakan sendiri sekiranya berlaku perkara tidak diingini.
Beliau berkata, kes disiasat mengikut Seksyen 42 Akta Pengangkutan Jalan 1987 dan Seksyen 506 Kanun Keseksaan. – KOSMO! ONLINE


Cuaca baik hampir seluruh negara pagi ini
Oleh KOSMO!

24 April 2023, 9:05 am
PETALING JAYA – Jabatan Meteorologi Malaysia (MetMalaysia) meramalkan cuaca cerah dan baik hampir seluruh Semenanjung serta Sabah dan Sarawak pada pagi ini.
MetMalaysia dalam kenyataan memaklumkan, bagaimanapun hujan diramalkan melibatkan beberapa tempat negeri-negeri Semenanjung serta Sabah dan Sarawak.
“Hujan ini melibatkan beberapa tempat di kawasan pantai di Perlis dan Kedah serta satu dua tempat di Pulau Pinang dan Perak.
“Tiada hujan diramalkan di Kelantan, Terengganu, Pahang, Selangor, Kuala Lumpur, Putrajaya, Negeri Sembilan, Melaka dan Johor,” kata kenyataan itu hari ini.
Dalam pada itu, hujan turut dilaporkan di satu dua tempat di Sabah pada pagi ini iaitu Sandakan dan Kudat, manakala tiada hujan di Pedalaman, Pantai Barat, Tawau serta Wilayah Persekutuan Labuan.
“Hujan di Sarawak diramalkan di satu dua tempat di Kuching, Serian, Samarahan, Sri Aman, Betong, Sarikei, Sibu dan Mukah serta tiada hujan di Kapit, Bintulu, Miri dan Limbang,” ujarnya. – KOSMO! ONLINE


Bapa Nadiya Nisaa dijemput Ilahi di Tanah Suci
Oleh MOHD. HAIKAL ISA

24 April 2023, 9:44 am
PETALING JAYA – Bapa kepada pelakon Nadiya Nisaa meninggal dunia di Tanah Suci ketika mengerjakan umrah, malam tadi.
Menurut Nadiya, bapanya Kamaruddin Murat dirawat di unit rawatan rapi (ICU) Hospital Madinah disebabkan jangkitan kuman pada paru-paru ketika mengerjakan ibadah terbabit.
“Abah kena ‘lung infection’ ketika mengerjakan umrah,” coretnya menerusi Instastory.
“Dukacita dimaklumkan bapa saya Kamaruddin Murat telah kembali ke rahmatullah pada 23 April 2023 pukul 8.30 malam (waktu tempatan).
“2 Syawal 1444H di Hospital King Salman, Madinah. Pengebumian akan berlangsung di sana dan masih dalam proses,” tulis kakak sulung Nadiya, Min Luna.
Kongsi Min lagi, bapanya sempat menghantar mesej terakhir kepadanya: “Abah, your last message was ‘I love you too’ (mesej terakhirnya dia sayang saya juga).”

Jenazah dikebumikan di Tanah Suci dan sebuah kenduri tahlil akan diadakan di Masjid Bandar Baharu, Kedah selepas maghrib hari ini (24 April 2023). – KOSMO! ONLINE


Piala FA: Manchester United lolos ke pentas final
Oleh MEJA SUKAN KOSMO!

24 April 2023, 2:47 am
LONDON – Pasukan Manchester United menepati ramalan apabila mara ke pentas final Piala FA selepas menewaskan Brighton menerusi sepakan penalti 7-6 pada aksi separuh akhir di Stadium Wembley sebentar tadi.
Pada saingan itu, skuad The Red Devils kendalian Erik Ten Hag membariskan kesebelasan terbaik dengan Marcus Rashford, Anthony Martial dan Bruno Fernandes mengetuai jentera serangan.
Namun, Brighton terlebih dahulu menguji kubu United dengan Alexis Mac Allister melakukan sepakan percuma tepat tetapi berjaya ditepis penjaga gol, David De Gea seawal minit ke-7.
Tersentak dengan serangan itu, United memperkemaskan gerakan dan mendapat percubaan awal hasil percubaan Fernandes yang berjaya ditampan oleh penjaga gawang Brighto, Roberto Sanchez pada minit ke-15.
Bersambung pada babak kedua, De Gea sekali lagi menjadi wira buat United apabila penyerang muda, Julio Enciso melakukan rembatan tetapi dinafikan oleh penjaga gol antarabangsa Sepanyol itu.
Brighton terus melakukan serangan bertali arus dengan percubaan yang dilakukan oleh Danny Welbeck pada minit ke-58 sedikit tersasar.

Solly March turut memiliki peluang untuk menjaringkan gol pada penghujung perlawanan tetapi De Gea sekali lagi bijak menepis percubaan tersebut dengan keputusan 0-0 kekal sehingga aksi terpaksa disambung pada masa tambahan.
United lebih banyak melakukan penguasaan bola ketika Brighton dilihat agak kepenatan dengan percubaan terbaik dimiliki oleh Rashford tetapi rembatannya berjaya ditepis Sanchez.
Pemain tengah United, Casemiro turut mempunyai peluang terbaik pada minit ke-118 tetapi Sanchez masih kebal mengawal gawangnya daripada dibolosi sekali gus memaksa perlawanan ditentukan menerusi penentuan sepakan penalti.
Semua pemain United terdiri daripada Casemiro, Diogo Dalot, Jadon Sancho, Rashford, Marcel Sabitzer, Wout Weghorst dan Victor Lindelof berjaya menyempurnakan sepakan penalti masing-masing.
Sementara itu, March menjadi duri dalam daging buat Brighton apabila sepakan penalti yang diambil tersasar sekali gus menyaksikan kemenangan berpihak kepada United.
The Red Devils akan menentang Manchester City pada aksi final Piala FA yang dijadualkan berlangsung di Stadium Wembley bulan depan. – KOSMO! ONLINE


[VIDEO] Gaduh suami isteri punca wanita halang kereta di lampu isyarat
Oleh NOR SHAFAWATI YUP

25 April 2023, 10:24 pm
PORT DICKSON – Seorang wanita warga Indonesia yang videonya tular di media sosial kerana menghalang sebuah kereta yang sedang bergerak di hadapan sebuah lampu Isyarat di Batu 1, di sini, tampil membuat laporan polis petang tadi.
Timbalan Ketua Polis Daerah Port Dickson, Deputi Superintendan Muhamad Mustafah Hussin berkata, wanita berusia 32 tahun itu merupakan suri rumah bersama suaminya warganegara Indonesia bekerja sebagai buruh bangunan, 58, hadir ke Balai Polis Port Dickson pada pukul 4.15 petang.
“Hasil temu bual oleh pihak polis mendapati kedua-dua mereka merupakan pasangan suami isteri yang tinggal di rumah beralamat di Port Dickson.
“Sebelum kejadian, mereka bertengkar kerana suaminya hendak keluar rumah untuk pergi ke rumah anak mereka di Telok Kemang di sini, tetapi dihalang isteri kerana bimbang kesihatannya yang baharu mendapat rawatan di Hospital Port Dickson setelah enam hari umat Islam berpuasa,” katanya dalam kenyataan, di sini hari ini.
Muhamad Mustafah berkata, tanpa menghiraukan isteri, lelaki itu terus keluar dari rumah dan memandu kereta dari rumahnya ke Telok Kemang.
“Isterinya dengan bantuan jiran telah membonceng motosikal jiran dan dapat mengesan suami di lampu isyarat Batu 1, Pantai Port Dickson, di sini dan bertindak menghalang Proton Wira dipandu suami meneruskan perjalanan,” katanya.

Jelas Muhamad Mustafah, suami isteri itu telah mengakui kesilapan mereka dan hadir ke balai polis setelah mengetahui kes berkenaan tular di media sosial serta bagi memberi penjelasan sebenar berhubung kejadian tersebut.
“Pasangan itu juga memohon maaf atas perbuatan yang diakui membahayakan diri sendiri dan orang awam lain,” katanya. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Sehari bernikah, pasangan suami isteri ditahan edar heroin 9.27kg
Oleh ASLIZA MUSA

25 April 2023, 7:32 pm
TELUK INTAN – Pasangan suami isteri yang baharu sehari melangsungkan perkahwinan ditangkap bersama 9.26 kilogram (kg) dadah jenis heroin di Chikus, Langkap, di sini hari ini.
Ketua Polis Daerah Hilir Perak, Asisten Komisioner Ahmad Adnan Basri berkata, suami isteri berusia 23 dan 24 tahun itu ditahan ketika pemeriksaan di kawasan tempat letak kereta sebuah masjid pada pukul 12.30 tengah hari.
Katanya, ketika tangkapan dijalankan, kedua-dua suspek dipercayai sedang menunggu pelanggan untuk jual beli dadah dan turut ditemui, beg pakaian mengandungi 20 bungkusan plastik berisi dadah disyaki jenis heroin seberat 9.268kg.
“Nilai rampasan dadah itu dianggarkan berjumlah RM77,000,” katanya dalam kenyataannya, di sini hari ini.
Menurut beliau, dadah yang dirampas itu boleh digunakan oleh 10,000 penagih dan dipercayai untuk edaran luar daerah Hilir Perak.
“Ujian saringan air kencing mendapati kedua-dua suspek yang tidak bekerja itu positif dadah jenis methamphetamine dan semakan juga mendapati kedua-dua pengantin baharu itu mempunyai rekod lampau bersabit kes narkotik.

“Permohonan reman ke atas mereka akan dijalankan esok bagi membolehkan siasatan dijalankan mengikut Seksyen 39B dan Seksyen 15(1)(a) Akta Dadah Berbahaya 1952,” katanya.
Tambah beliau, usaha sedang dijalankan bagi mengesan individu lain atau ahli sindiket yang terlibat dalam tangkapan berkenaan. – KOSMO! ONLINE


Pesawat teruskan penerbangan selepas enjin terbakar
Oleh KOSMO!

25 April 2023, 8:00 pm
KATHMANDU – Enjin sebuah pesawat membawa 167 penumpang terbakar sejurus berlepas dari Lapangan Terbang Kathmandu di  Nepal kerana pelanggaran dengan seekor burung, lapor portal berita MailOnline semalam.
Jurucakap Pihak Berkuasa Penerbangan  Awam Nepal, Jagannath Niroula berkata, enjin pesawat syarikat penerbangan Flydubai yang dalam perjalanan ke Dubai, Emiriyah Arab Bersatu (UAE) itu terbakar ketika baru berlepas, namun api berjaya dikawal.
Beberapa rakaman insiden yang dikongsikan di media sosial menunjukkan percikan api muncul sebanyak dua kali pada bahagian enjin pesawat Boeing 737-800 tersebut.
Pada awalnya, juruterbang difahamkan cuba berpatah balik ke Lapangan Terbang Kathmandu di mana jentera bomba sedang bersiap sedia.
Namun, Flydubai mengesahkan bahawa penerbangan FZ576 tiba di Lapangan Terbang Antarabangsa Dubai sejurus selepas tengah malam (waktu tempatan) meskipun enjinnya terbakar pada awalnya.
“Penerbangan Flydubai FZ576 pada 24 April 2023 dari Lapangan Terbang Kathmandu telah mendarat dengan selamat di Lapangan  Lapangan Terbang Antarabangsa Dubai pada pukul 12.11 tengah malam (waktu tempatan) selepas dilanggar oleh burung ketika berlepas.

“Juruterbang kami yang berpengalaman mengikuti prosedur operasi standard dan meneruskan perjalanan ke Dubai selepas mendapati enjin pesawat berada pada parameter operasi normal,” kata jurucakap Flydubai. – Agensi